Produced by Geast Huang




老學庵筆記  陸游


卷一

徽宗南幸至潤，郡官迎駕於西津。及禦舟抵岸，上禦棕頂轎子，一宦者立轎旁呼曰：「道
君傳語，眾官不須遠來！」衛士臚傳以告，遂退。

徽宗南幸還京，服栗玉並桃冠、白玉簪、赭紅羽衣，乘七寶輦。蓋吳敏定儀注雲。

高宗在徽宗服中，用白木禦倚子。錢大主入覲，見之，曰：「此檀香倚子耶？」張婕妤掩
口笑曰：「禁中用煙脂皂莢多，相公已有語，更敢用檀香作倚子耶？」時趙鼎、張浚作相
也。

建炎苗、劉之變，內侍遇害至多。在秦同老者，自揚州被命至荊楚，前一日還行在，尚
未得對，亦死焉。又有蕭守道者，日侍左右，忽得罪，絀為外郡監當，前一日出城，遂
免。

臨安父老言，苗、劉戕王淵在朝天門外，今都進奏院前。然《日曆》及諸公記錄皆不書，
但雲「死於路衢」而已。邵彪所錄謂「死於第」，尤非也。

鼎澧群盜如鐘相、楊麼（鄉語謂幼為麼），戰舡有車船、有槳船、有海鰍頭，軍器有拏子
（其語謂拏為鐃），有魚叉，有木老鴉。拏子、魚叉以竹桿為柄，長二三丈，短兵所不能
敵。程昌禹部曲雖蔡州人，亦慣用拏子等，遂屢捷。木老鴉一名不藉木，取堅重木為之，
長才三尺許，銳其兩端，戰船用之尤為便習。官軍乃更作灰炮，用極脆薄瓦罐，置毒藥、
石灰、鐵蒺藜於其中，臨陣以擊賊船，灰飛如煙霧，賊兵不能開目。
欲效官軍為之，則賊地無窯戶，不能造也，遂大敗。官軍戰船亦仿賊車船而增大，有長
三十六丈、廣四丈一尺、高七丈二尺五寸，未及用而岳飛以步軍平賊。至完顏亮入寇，
車船猶在，頗有功雲。初，張公之行，趙元鎮丞相以詩送之雲：速宜淨埽妖氛了，來看
錢塘八月潮。

鼎澧群盜，惟夏誠、劉衡二砦據險不可破。二人每自吒曰：「除是飛過洞庭湖。」其後卒
為嶽飛所破，蓋語讖雲。

趙元鎮丞相謫朱崖，病亟，自書銘旌雲：「身騎箕尾歸天上，氣作山河壯本朝」。

靖康二年，浙西路勤王兵，杭州二千人，湖州九百一十五人，秀州七百一十六人，平江
府一千七百三十八人，常州七百八十五人，鎮江府六百人，一路共六千七百五十四人，
以二月七日起發，東都之陷已累月矣。

集英殿宴金國人使，九盞：第一肉鹹豉，第二爆肉雙下角子，第三蓮花肉油餅骨頭，第
四白肉胡餅，第五群仙炙太平畢羅，第六假圓魚，第七柰花索粉，第八假沙魚，第九水
飯鹹豉旋鮓瓜薑。看食：棗旟子、髓餅、白胡餅、毚餅（淳熙）。

紹興辛酉與虜交兵，虜遁。議者謂當取壽、潁、宿三州屯重兵，然後淮可保，淮可保然
後江可固，惜其不果用也。

建康城，李景所作。其高三丈，因江山為險固，其受敵惟東北兩面，而壕塹重複，皆可
堅守。至紹興間，已二百餘年，所損不及十之一。

漢人入仕，有以貲為郎者，司馬相如、張釋之是也；有入錢入穀賞以官者，卜式、黃霸
是也。入錢谷則今買官之類，以貲則非也。

秦會之在山東欲逃歸，舟輯已具，獨懼虜有告者，未敢決。適遇有相識稍厚者，以情告
之。虜曰：「何不告監軍？」會之對以不敢。虜曰：「不然，吾國人若一諾公，則身任其
責，雖死不憾。若逃而獲，雖欲貸，不敢矣。」遂用其言，告監軍，監軍曰：「中丞果欲
歸耶？吾契丹亦有逃歸者，多更被疑，安知公歸而南人以為忠也。公若果去，固不必顧
我。」會之謝曰；「公若見諾，亦不必問某歸後禍福也。」監軍遂許之。

黃元暉為左司諫，論事忤蔡氏，謫昭潭，後複管勾江州太平觀。謝表曰：言之未盡，悔
也奚追。

張芸叟作《漁父》詩曰：「家住耒江邊，門前碧水連。小舟勝養馬，大罟當耕田。保甲元
無藉，青苗不著錢。桃源在何處？此地有神仙。」蓋元豐中謫官湖湘時所作，東坡取其
意為《魚蠻子》雲。

張德遠誅范瓊于建康獄中，都人皆鼓舞；秦會之殺岳飛于臨安獄中，都人皆涕泣：是非
之公如此！

政和中大儺，下桂府進面具，比進到，稱「一副」。初訝其少，乃是以八百枚為一副，老
少妍陋無一相似者，乃大驚。至今桂府作此者，皆致富，天下及外夷皆不能及。

京師承平時，宗室戚裡歲時入禁中。婦女上犢車，皆用二小鬟持香球在旁，而袖中又自
持兩小香球。車馳過。香煙如雲，數裡不絕，塵土皆香。

明州江瑤柱有二種：大者江瑤，小者沙瑤。然沙瑤可種，逾年則成江瑤矣。海檜亦有二
種。海檜夭矯堅瘦皆天成。又有刻削蟠屈而成者，名土（音杜）檜。海檜絕難致，凡人
家所有，大抵土檜也。

晁以道為明州船場，日日平旦，具衣冠焚香占一卦。一日，有士人訪之，坐間小雨，以
道語之曰：「某今日占卦有折足之象，然非某也，客至者當之，必驗無疑，君宜戒之。」
士人辭去，至港口，踐滑而僕，脛幾折，療治累月乃愈。

國初士大夫戲作語雲：「眼前何日赤，腰下幾時黃？」謂朱衣吏及金帶也。宣和間，親王
公主及他近屬戚裡，入宮輒得金帶關子。得者旋填姓名賣之，價五百千。雖卒伍屠酤，
自一命以上皆可得。方臘破錢塘時，朔日，太守客次有服金帶者數十人，皆朱垞家奴也。
時諺曰：金腰帶，銀腰帶，趙家世界朱家壞。

仁宗賜宗室名，太祖下曰「世」，太宗下曰「仲」，秦王下曰「叔」，皆兄弟行。「世」即
長也。其後「世」字之曾孫又曰「伯」，則失之。

淳熙己酉十月二十八日，車駕幸候潮門外大校場大閱。是日，上早膳畢出郊，從駕臣僚
及應奉官並戎服勍帶子著靴。大閱畢，丞相、親王以下賜茶。是日，駕出麗正門，入和
寧門，沿路官司免起居。

建炎中，平江造戰船，略計其費四百料。八菼戰船長八丈，為錢一千一百五十九貫。四
菼海鶻船長四丈五尺，為錢三百二十九貫。

荊公素輕沈文通，以為寡學，故贈之詩曰：「悠然一榻枕書臥，直到日斜騎馬歸。」及作
文通墓誌，遂雲：「公雖不常讀書。」或規之曰：「渠乃狀元，此語得無過乎？」乃改「讀
書」作「視書」。又嘗見鄭毅夫《夢仙》詩曰：「授我碧簡書，奇篆蟠丹砂。讀之不可識，
翻身淩紫霞。」大笑曰：「此人不識字，不勘自承。」 毅夫曰：「不然，吾乃用太白詩語
也。」公又笑曰：「自首減等。」

秘閣有端硯，上有紹興禦書一「頑」字。唐有准敕惡詩，今又有准敕頑硯耶。

潘子賤《題蔡奴傳神》雲：「嘉祐中，風塵中人亦如此。嗚呼盛哉！」然蔡實際引數豐間
人也。仇氏初在民間，生子為浮屠，曰了元，所謂佛印禪師也。已而為廣陵人國子博士
李問妾，生定；出嫁郜氏，生蔡奴。故京師人謂蔡奴為郜六。

紹聖、元符間，汪內相彥章有聲太學。學中為之語曰：「江左二寶，胡伸、汪藻。」伸字
彥時，亦新安人，終符寶郎。

曾文清夙興誦《論語》一篇，終身未嘗廢。

先左丞言，荊公有《詩正義》一部，朝夕不離手，字大半不可辨。世謂荊公忽先儒之說，
蓋不然也。

靖康國破，二帝播遷。有小崔才人與廣平郡王（道君幼子，名<木疌>）俱匿民間，已近
五十日，虜亦不問。有從官饋以食，遂為人所發，亦不免，不十日虜去矣。城中士大夫
可罪至此。

金賊劫遷宗室，我之有司不遺餘力。然比其去，義士匿之獲免者，猶七百人，人心可知。

國初，《韻略》載進士所習有《何論》一首，施肩吾《及第敕》亦列其所習《何論》一首。
《何論》蓋如「三傑佐漢孰優」、「四科取士何先」之類。

嘉興人聞人茂德，名滋，老儒也。喜留客食，然不過蔬豆而已。郡人求館客者，多就謀
之。又多蓄書，喜借人。自言作門客牙，充書籍行，開豆腐羹店。予少時與之同在敕局，
為刪定官。談經義滾滾不倦，發明極多，尤邃于小學雲。

張芸叟過魏文貞公舊莊，居者猶魏氏也。為賦詩雲：「破屋居人少，柴門春草長。兒童不
識字，耕稼鄭公莊。」此猶未失為農。神宗夜讀《宋璟傳》，賢其人，詔訪其後，得於河
朔，有裔孫曰宋立，遺像、譜牒、告身皆在。然宋立者，已投軍矣。欲與一武官，而其
人不願，乃賜田十頃，免徭役雜賦雲。其微又過於魏氏，言之可為流涕。

政和末，議改元，王黼擬用「重和」，既下詔矣，範致虛間白上曰：「此契丹號也。」故
未幾複改宣和。然宣和乃契丹宮門名，猶我之宣德門也，年名則實曰重熙。建中靖國後，
虜避天祚嫌名，追謂重熙曰重和耳，不必避可也。

建炎維揚南渡時，雖甚倉猝，二府猶張蓋搭狨坐而出，軍民有懷磚狙擊黃相者。既至臨
安，二府因言：「方艱危時，臣等當一切貶損。今張蓋搭坐尚用承平故事，欲乞並權省去，
候事平日依舊。」詔從之，實懲維揚事也。

林自為太學博士，上章相子厚啟雲：「伏惟門下相公，有猷有為，無相無作。」子厚在漏
舍，因與執政語及，大罵雲：「遮漢敢亂道如此！」
蔡元度曰：「無相無作，雖出佛書，然荊公《字說》嘗引之，恐亦可用。」子厚複大罵曰：
「荊公亦不曾奉敕許亂道，況林自乎！」坐皆默然。

靖康末，括金賂虜，詔群臣服金帶者權以通犀帶易之，獨存金魚。又執政則正透，從官
則倒透。至建炎中興，朝廷草創，猶用此制。呂好問為右丞，特賜金帶。高宗面諭曰：「此
帶朕自視上方工為之。」蓋特恩也。紹興三年，兵革初定，始詔依故事服金帶。

建炎初，按景德幸澶州故事，置禦營使，以丞相領之，執政則為副使。上禦朝，禦營使、
副先上奏本司事，然後三省、密院相繼奏事。其重如此。

張晉彥才氣過人，然急於進取。子孝祥在西掖時，晉彥未老，每見湯岐公自薦。岐公戲
之曰：「太師、尚書令兼中書令，是公合作底官職。余何足道。」所稱之官，蓋輔臣贈父
官也，意謂安國且大用耳。晉彥終身以為憾。

紹興末，臣公於醜生者數人。或戲以衰健放榜，陳福公作魁，淩尚書景夏末名，張魏公
黜落。

紹興末，朝士多饒州人。時人吾曰：「諸公皆不是癡漢。」又有監司發薦京官狀，以關節
欲與饒州人。或規其當先孤寒，監司者憤然曰：「得饒人處且饒人。」時傳以為笑。

王嘉叟自洪倅召為光祿丞，李德遠亦召為太常丞。一日相遇到景靈幕次，李謂王曰：「見
公告詞雲：其鐫月廩，仍褫身章。」謂通判借牙緋，入朝則服綠，又俸薄也。王答之曰：
「亦見君告詞矣。」李曰：「雲何？」曰：「具官李浩，但知健羨，不揆孤寒。既名右相
之名，又字元樞之字。」蓋謂史丞相、張魏公也，滿座皆笑。

予去國二十七年複來，自周丞相子充一人外，皆無復舊人，雖吏胥亦無矣。惟賣蔔洞微
山人亡恙，亦不甚老，話舊愴然。西湖小昭慶僧了文，相別時未三十，意其尚存，因被
命與奉常諸公同檢視郊廟壇坰，過而訪之，亦已下世。弟子出遺像，乃一老僧。使今見
其人，亦不復省識矣。可以一歎。

晏尚書景初作一士大夫墓誌，以示朱希真。希真曰：「甚妙。但似欠四字，然不敢以告。」
景初苦問之，希真指「有文集十捲」字下曰：「此處欠。」又問：「欠何字？」曰：「當增
不行於世四字。」景初遂增「藏於家」三字，實用希真意也。

秦會之丞相卒，魏道弼作參政，委任頗專，且大拜矣，翰苑欲先作白麻，又不能辦，假
手于士人陳豐。豐以其姓魏，遂以「晉絳和戎」對「鄭公論諫」。久之，道弼出典藩，而
沈守約、萬俟元忠並拜左右揆。翰苑者倉猝取豐所作制以與沈公，而忘易晉絳、鄭公之
語。《實錄》例載拜相麻，予在史院，欲刪此一聯，會去國不果。

陳福公長卿重厚粹美，有天人之相，然議者擬其少英偉之氣。予為編修官時，一日，與
沈持要、尹少稷見公於都堂閣。公忽盛怒曰：「張德遠以元樞輒受三省樞密院訴牒，雖是
勳德重望，亦豈當如此！」方言此時，精神赫然，目光射人。退以告朝士，皆雲平生未
嘗見此公怒也。古人有貴在於怒者，此豈是耶？

李莊簡公泰發奉祠還裡，居於新河。先君築小亭曰千岩亭，盡見南山。公來必終日，嘗
賦詩曰：「家山好處尋難遍，日日當門只臥龍。欲盡南山岩壑勝，須來亭上少從容。」每
言及時事，往往憤切興歎，謂秦相曰咸陽。一日來坐亭上，舉酒屬先君曰：「某行且遠謫
矣，咸陽尤忌者，某與趙元鎮耳。趙既過嶠，其何可免？然聞趙之聞命也，涕泣別子弟。
某則不然，青鞋布襪，即日行矣。」後十餘日，果有藤州之命。先君送至諸暨，歸而言
曰：「泰發談笑慷慨，一如平日。問其得罪之由，曰不足問，但咸陽終誤國家耳。」

張樞密子功，紹興末還朝，已近八十，其辭免及謝表皆以屬予。有一表用「飛龍在天」
對「老驥伏櫪」，公皇恐，語周子充左史，托言于予，易此二句。周叩其故，則曰：「某
方丐去，恐人以為志在千里也。」周笑解之曰：「所謂志千里者，正以老驥已不能行，故
徒有千里之志耳。
公雖筋力衰，豈無報國之志耶？」子功亦笑而止。蓋其謹如此。又嘗謂予曰：「先人有遺
稿滿篋，皆諸經訓解，字畫極難辯，惟某一人識之。若死，遂皆不傳，豈容不亟歸耶。」

汪廷俊從梁才甫辟為大名機幕，專委以修北京宮闕，凡五年乃成。歲一再奏功，輒躐遷
數官。五年間，自宣教郎轉至中奉大夫，其濫賞如此。

予在南鄭，見西郵俚俗謂父曰老子，雖年十七八，有子亦稱老子。乃悟西人所謂大範老
子、小范老子、蓋尊之以為父也。建炎初，宗汝霖留守東京，郡盜降附者百余萬，皆謂
汝霖曰宗爺爺，蓋此比也。

陳瑩中遷謫後，為人作石刻，自稱「除名勒停送廉州編管陳某撰」。劉季高得罪秦氏，坐
贓廢。後雖複官，去其左字，季高緘題及作文皆去左字，不以為愧也。孫仲益亦坐以贓
罪去左字，則但自稱「晉陵孫某」而已，至紹興末複左朝奉郎，乃署銜。

予嘗與查元章讀《太宗實錄》，有侯莫陳利用者。予問有對否，元章曰：「昨虜使有烏古
論思謀可對也。」予曰：「虜人姓名，五字者固多矣。」元章曰：「不然，侯莫陳可析為
三姓，烏古論亦然，故為工也。」

毛德昭名文，江山人。苦學，至忘寢食，經史多成誦。喜大罵劇談，紹興初，招徠，直
諫無所忌諱。德昭對客議時事，率不遜語，人莫敢與酬對，而德昭愈自若。晚來臨安赴
省試，時秦會之當國，數以言罪人，勢焰可畏。有唐錫永夫者，遇德昭於朝天門茶肆中，
素惡其狂，乃與坐，附耳語曰：「君素號敢言，不知秦太師如何？」德昭大駭，亟起掩耳，
曰：「放氣！放氣！」遂疾走而去，追而不及。

北方多石炭，南方多木炭，而蜀又有竹炭，燒巨竹為之，易然無煙耐久，亦奇物。邛州
出鐵，烹煉利於竹炭，皆用牛車載以入城，予親見之。

杜少陵在成都有兩草堂，一在萬里橋之西，一在浣花，皆見於詩中。萬里橋故跡湮沒不
可見，或雲房季可園是也。

蜀人爨薪，皆短而粗，束縛齊密，狀如大餅靦。不可遽燒，必以斧破之，至有以斧柴為
業者。孟蜀時，周世宗志欲取蜀，蜀卒涅面為斧形，號「破柴都」。

謝景魚（名淪）滌硯法：用蜀中貢餘紙，先去墨，徐以絲瓜磨洗，餘漬皆盡，而不損硯。

青城山上官道人，北人也，巢居，食松瀼，年九十矣。人有謁之者，但粲然一笑耳。有
所請問，則托言病聵，一語不肯答。予嘗見之於丈人觀道院。忽自語養生曰：「為國家致
太平，與長生不死，皆非常人所能。然且當守國使不亂，以待奇才之出，衛生使不夭，
以須異人之至。不亂不夭，皆不待異術，惟謹而已。」予大喜，從而叩之，則已複言聵
矣。

呂周輔言：東坡先生與黃門公南遷，相遇於梧、藤間。道旁有鬻湯餅者，共買食之，粗
惡不可食。黃門置箸而歎，東坡已盡之矣。徐謂黃門曰：「九三郎，爾尚欲咀嚼耶？」大
笑而起。秦少游聞之曰：「此先生飲酒，但飲濕法已。」

魏道弼參政使金人軍中，抗辭不撓。虜酋大怒，欲于馬前斬之，揮劍垂及頸而止，故道
弼頭微偏。

使虜，舊惟使副得乘車，三節人皆騎馬。馬惡則蹄齧不可羈，鈍則不能行，良以為苦。
淳熙己酉，完顏璟嗣偽位，始命三節人皆給車，供張飲食亦比舊加厚。

淳熙己酉，金國賀登寶位使，自雲悟室之孫，喜讀書。著作郎權兵部郎官鄧千里館之。
因游西湖，至林和靖祠堂，忽問曰：「林公嘗守臨安耶？」千里笑而已。

謝子肅使虜回雲：「虜延群臣自徒單相以下，大抵皆白首老人。徒單年過九十矣。」又雲：
「虜姓多三兩字，又極怪，至有姓斜卵者。」己酉者，虜移文境上曰：「皇帝生日，本是
七月。今為南朝使人冒暑不便，已權改作九月一日。」其內鄉之意，亦可嘉也。

楊廷秀在高安，在小詩雲：「近紅暮看失燕支，遠白宵明雪色奇。花不見桃惟見李，一生
不曉退之詩。」予語之曰：「此意古已道，但不如公之詳耳。」廷秀愕然問：「古人誰曾
道？」予曰：「荊公所謂積李兮縞夜，崇桃兮炫書是也。」廷秀大喜曰：「便當增入小序
中。」





卷二

張延老名珙，唐安江原人。年七十余，步趨拜起健甚。自言夙興必拜數十，老人血氣多
滯，拜則支體屈伸，氣血流暢，可終身無手足之疾。

魯直在戎州，作樂府曰：「老子平生，江南江北，愛聽臨風笛。孫郎微笑，坐來聲噴霜竹。」
予在蜀見其稿。今俗本改「笛」為「曲」以協韻，非也。然亦疑「笛」字太不入韻，及
居蜀久，習其語音，乃知瀘戎間謂「笛」為「獨」。故魯直得借用，亦因以戲之耳。

秦會之初得疾，遣前宣州通判李秀設醮于天臺桐柏觀。季以善奏章自名。行至天姥嶺下，
憩小店中，邂逅一士人，頗有俊氣，問季曰：「公為太師奏章乎？」曰：「然。」士人搖
首曰：「徒勞耳。數年間，張德遠當自樞府再相，劉信叔當總大兵捍邊。若太師不死，安
有是事耶！」季不復敢與語，即上車去，醮之。明日而聞秦公卒。

英州石山，自城中入鐘山，涉錦溪，至靈泉，乃出石處，有數家專以取石為生。其佳者
質溫潤蒼翠，叩之聲如金玉，然匠者頗秘之。常時官司所得，色枯稿，聲如擊朽木，皆
下材也。

葉相夢錫，嘗守常州。民有比屋居者，忽作高屋，屋山覆蓋鄰家。鄰家訟之，謂他日且
佔地。葉判曰：「東家屋被西家蓋，仔細思量無利害。他時折屋別陳詞，如今且以壁為界。」

蜀人任子淵好虐。鄭宣撫剛中自蜀召歸，其實秦會之欲害之也。鄭公治蜀有惠政，人猶
覬其複來，數日乃聞秦氏之指，人人太息。眾中或曰：「鄭不來矣！」子淵對曰：「秦少
恩哉！」人稱其敢言。

秦會之以孫女嫁郭知運，自答聘書曰：「某人東第華宗，南宮妙選，乃肯不卑於作贅，何
辭可拒於盟言。」其夫人慾去「作贅」字，曰：「太惡模樣。」秦公曰：「必如此乃束縛
得定。」聞者笑之。

張子韶對策，有「桂子飄香」之語。趙明誠妻李氏嘲之曰：「露花倒影柳三變，桂子飄香
張九成。」

王荊公作相，裁損宗室恩數，於是宗子相率馬首陳狀訴雲：「均是宗廟子孫，且告相公看
祖宗面。」荊公厲聲曰：「祖宗親盡，亦須祧遷，何況賢輩！」於是皆散去。

呂正獻平章軍國時，門下客因語次，或曰：「嘉問敗壞家法，可惜。」公不答，客愧而退。
一客少留，曰：「司空尚能容呂惠卿，何況族黨？此人妄意迎合，可惡也。」公又不答。
既歸，子弟請問二客之言如何，公亦不答。

西山十二真君各有詩，多訓戒語，後人取為簽，以占吉凶，極驗。射洪陸使君廟以杜子
美詩為簽，亦驗。予在蜀，以淳熙戊戌春被召，臨行，遣僧則華往求籤，得《遣興》詩
曰：「昔者龐德公，未曾入州府。襄陽耆舊間，處士節獨苦。豈無濟時策，終竟畏網罟。
林茂鳥自歸，水深魚知聚。舉家隱鹿門，劉表焉得取？」予讀之惕然。顧迫貧從仕，又
十有二年，負神之教多矣。

李知幾少時，祈夢於梓潼神。是夕，夢至成都天寧觀，有道士指織女支機石曰：「以是為
名字，則及第矣。」李遂改名石，字知幾。是舉過省。

伯父通直公，字元長，病右臂，以左手握筆，而字法勁健過人。宗室不微亦然，然猶是
自幼習之。樑子輔年且五十，中風，右臂不舉，乃慣用左手。逾年，作字勝於用右手時，
遂複起作郡。

趙廣，合淝人，本李伯時家小史。伯時作畫，每使侍左右，久之遂善畫，尤工作馬，幾
能亂真。建炎中陷賊。賊聞其善畫，使圖所擄婦人，廣毅然辭以實不能畫，協以白刃，
不從，遂斷右手拇指遣去。而廣平生實用左手，亂定惟畫觀音大士而已，又數年乃死。
今士大夫所藏伯時觀音，多廣筆也。

禁中舊有絲鞋局，專挑供禦絲鞋，不知其數。嘗見蜀將吳珙被賜數百崟，皆經俸禦者。
壽皇即位，惟臨朝服絲鞋，退即以羅鞋易之。遂廢此局。

今上初即位，詔每月三日、七日、十七日、二十七日皆進素膳。

舊制：皇帝曰「禦膳」，中宮曰「內膳」。自壽成皇后初立，懇辭內膳，詔權罷。今中宮
因之。

駕頭，舊以一老宦者抱繡裹兀子於馬上。高廟時猶然，今乃代以閣門宮，不知自何年始
也。

王聖美子韶，元祐末以大蓬送北客至瀛。賜宴罷，有振武都頭卒，不堪一行人須索，忽
操白刃入斫聖美。其子冒死直前護救，中三刀，左臂幾斷。虞候卒繼至，傷者六人，死
者一人，聖美腦及耳皆傷甚。明日，不能與虜使相見，告以冒風得疾。虜使戲之曰：「曾
服花蕊石散否？」

前輩傳書，多用鄂州蒲圻縣紙，雲厚薄緊慢皆得中，又性與面黏相宜，能久不脫。

劉韶美在都下累年，不以家行，得俸專以傳書。書必三本，雖數百卷為一部者亦然。出
局則杜門校讎，不與客接。既歸蜀，亦分作三船，以備失壞。已而行至秭歸新灘，一舟
為灘石所敗，餘二舟無他，遂以歸普慈，築閣貯之。

隆興中，議者多謂文武一等，而輒為分別，力欲平之。有劉禦帶者，輒建言謂門狀、榜
子，初無定製，且僧道職醫皆用門狀，而武臣非橫行乃用榜子，幾與胥史卒伍輩同。雖
不施行，然嘵嘵久之乃已。

饒德操詩為近時僧中之冠。早有大志，既不遇，縱酒自晦，或數日不醒。醉時往往登屋
危坐，浩歌慟哭，達旦乃下。又嘗醉赴汴水，適遇客舟，救之獲免。

徐師川長子璧，字待價，豪邁能文辭。嘗作書萬言，欲投匭，極言時政，無所諱避。師
川偶見之，大驚，奪而焚之。早死。

王性之讀書，真能五行俱下，往往他人才三四行，性之已盡一紙。後生有投贄者，且觀
且卷，俄頃即置之。以此人疑其輕薄，遂多謗毀，其實工拙皆能記也。既卒，秦熺方恃
其父氣焰熏灼，手書移郡，將欲取其所藏書，且許以官其子。長子仲信，名廉清，苦學
有守，號泣拒之曰：「願守此書以死，不願官也。」郡將以禍福誘脅之，皆不聽。熺亦不
能奪而止。

先君言，舊制，朝參，拜舞而已，政和以後，增以喏。然紹興中，予造朝，已不復喏矣。
淳熙末還朝，則迎駕起居，闔門亦喝唱喏，然未嘗出聲也。又紹興中，朝參止磬折遂拜。
今闔門習儀，先以笏叩額，拜拜皆然，謂之瞻笏。亦不知起於何年也。

德壽宮、德壽殿二額，皆壽皇禦書，旁署「臣某恭書」四字。今重華宮、重華殿二額，
亦用此故事，今上禦書。

予初見梁歐陽薙傳，稱薙在嶺南，多致銅鼓，獻奉珍異。又雲銅鼓累代所無。及予在宣
撫司，見西南夷所謂銅鼓者，皆精銅，極薄而堅，文鏤亦頗精，叩之鼕鼕如鼓，不作銅
聲。秘閣下古器庫亦有二枚。此鼓南蠻至今用之於戰陣、祭享，初非古物，實不足辱秘
府之藏。然自梁時已珍貴之如此，不知何理也。

杜牧之作《范陽盧秀才墓誌》曰：「生年二十，未知古有人曰周公、孔夫子者。」蓋謂世
雖農夫、卒伍，下至臧獲，皆能言孔夫子，而盧生猶不知，所以甚言其不學也。若曰周
公、孔子，則失其指矣。

《酉陽雜俎》雲：「茄子一名落蘇」，今吳人正謂之落蘇。或雲錢王有子跛足，以聲相近，
故惡人言茄子，亦未必然。

錢王名其居曰握髮殿，吳音「握」、「惡」相亂，錢塘人遂謂其處曰：「此錢大王惡發殿也」。

乾道末，夔路有部使者作《中興頌》，刻之瞿塘峽峭壁上。明年峽漲，有龍起硤中，適碎
石壁，亦可異也。方刻石時，有夔州司理參軍以恩榜入官，權教授，出賦題曰：「歌頌大
業刻金石。」或惡其佞，謂之曰：「韻腳當雲：老於文學乃克為之。」聞者為快。

秦會之當國，有殿前司軍人施全者，伺其入朝，持斬馬刀，邀於望仙橋下斫之，斷轎子
一柱而不能傷，誅死。其後秦每出，輒以親兵五十人持挺衛之。初，斬全於市，觀者甚
眾，中有一人，郎言曰：「此不了事漢，不斬何為！」聞者皆笑。

呂元直作相，治堂吏絕嚴，一日有忤意者，遂批其頰。吏官品已高，慚於同列，乃叩頭
曰：「故事，堂吏有罪，當送大理寺准法行遣，今乃如蒼頭受辱。某不足言，望相公存朝
廷事體。」呂大怒曰：「今天子巡幸海道，大臣皆著草履行泥濘中，此何等時，汝乃要存
事體？待朝廷歸東京了，還汝事體未遲在。」吏相顧稱善而退。

秦會之問宋樸參政曰：「某可比古何人？」樸遽對曰：「太師過郭子儀，不及張了房。」
秦頗駭，曰：「何故？」對曰：「郭子儀為宦者發其先墓，無如之何，今太師能使此輩屏
息畏憚，過之遠矣。然終不及子房者，子房是去得底勳業，太師是去不得底勳業。」秦
拊髀太息曰：「好。」遂驟薦用至執政。秦之叵測如此。

洪駒父竄海島，有詩雲：「關山不隔還鄉夢，風月猶隨過海身。」

《北戶錄》雲：「嶺南俗家富者，婦產三日或足月，洗兒，作團油飯，以煎魚蝦、雞鵝、
豬羊灌腸、蕉子、姜、桂、鹽豉為之。」據此，即東坡先生所記盤遊飯也。二字語相近，
必傳者之誤。

護聖楊老說：「被當令正方，則或坐或睡，更不須覓被頭。」此言大是。又雲：「平旦粥
後就枕，粥在腹中，暖而宜睡，天下第一樂也。」予雖未之試，然覺其言之有味。後讀
李端叔詩雲：「粥後複就枕，夢中還在家。」則固有知之者矣。

陂澤惟近時最多廢。吾鄉鏡湖三百里，為人侵耕幾盡。閬州南池亦數百里，今為平陸，
只墳墓自以千計，雖欲疏浚複其故，亦不可得，又非鏡湖之比。成都摩訶池、嘉州石堂
溪之類，蓋不足道。長安民契券，至有雲「某處至花萼樓，某處至含元殿」者，蓋盡為
禾黍矣。而興慶池偶存十三，至今為弔古之地雲。

故都時定器不入禁中，惟用汝器，以定器有芒也。

遂甯出羅，謂之越羅，亦似會稽尼祿而過之。耀州出青瓷器，謂之越器，似以其類餘姚
縣秘色也。然極粗樸不佳，惟食肆以其耐久，多用之。

故都李和炒栗，名聞四方。他人百計效之，終不可及。紹興中，陳福公及錢上閣愷出使
虜庭，至燕山，忽有兩人持炒栗各十裹來獻，三節人亦人得一裹，自贊曰：「李和兒也。」
揮涕而去。

往時執政簽書文字卒，著帽，衣盤領紫背子，至宣和猶不變也。

予童子時，見前輩猶系頭巾帶於前，作胡桃結。背子背及腋下，皆垂帶。長老言，背子
率以紫勒帛系之，散腰則謂之不敬。至蔡太師為相，始去勒帛。又祖妣楚國鄭夫人有先
左丞遺衣一篋，霸有繡者，白地白繡，鵝黃地鵝黃繡，裹肚則紫地皂繡。祖妣雲：「當時
士大夫皆然也。」

先左丞平居，朝章之外，惟服衫帽。歸鄉，幕客來，亦必著帽與坐，延以酒食。伯祖中
大夫公每赴官，或從其子出仕，必著帽，遍別鄰曲。民家或留以酒，亦為盡歡，未嘗遺
一家也。其歸亦然。

成都諸名族婦女，出入皆乘犢車。惟城北郭氏車最鮮華，為一城之冠，謂之「郭家車子」。
江瀆廟西廂有壁畫犢車，廟祝指以示予曰：「此郭家車子也。」

吳幾先嘗言：「參寥詩雲：『五月臨平山下路，藕花無數滿汀州』。五月非荷花盛時，不當
雲『無數滿汀州』。」廉宣仲雲：「此但取句美，若雲『六月臨平山下路』，則不佳矣。」
幾先雲：「只是君記得熟，故以五月為勝，不然止雲六月，亦豈不佳哉！」

仲翼有書名，而前輩多以為俗，然亦以配周越。予嘗見其飛白大字數幅，亦甚工，但誠
不免俗耳。

慈聖曹太后工飛白，蓋習觀昭陵落筆也。先人舊藏一「美」字，徑二尺許，筆勢飛動，
用慈壽宮寶。今不知何在矣。

賈表之名公望，文元公之孫也。資稟甚豪，嘗謂仕宦當作禦史，排擊姦邪，否則為將帥
攻討羌戎，餘不足為也。故平居惟好獵，常自飼犬。有妾焦氏者，為之飼鷹鷂。寢食之
外，但治獵事，曰：「此所以寓吾意也。」晚守泗州。翁彥國勤王不進，久留泗上。表之
面叱責之，且約不復餉其軍。彥國愧而去。及張邦昌偽赦至，率郡官哭于天慶觀聖祖殿，
而焚其赦書偽命，卒不能越泗而南。所試才一郡，而所立如此。許、潁之間獵徒謂之賈
大夫雲。

淮南諺曰：雞寒上樹，鴨寒下水。驗之皆不然。有一媼曰：「雞寒上距，鴨寒下嘴耳。」
上距謂縮一足，下嘴謂藏其喙於翼間。

陳亞詩雲：「陳亞今年第及第，滿城人賀李衙推。」李乃亞之舅，為醫者也。今北人謂蔔
相之士為巡官。巡官，唐、五代郡僚之名。或謂以其巡遊賣術，故有此稱。然北方人市
醫皆稱衙推，又不知何謂。

《字說》盛行時，有唐博士耜、韓博士兼，皆作《字說解》數十捲，太學諸生作《字說
音訓》十捲，又有劉全美者，作《字說偏旁音釋》一卷，《字說備檢》一卷，又以類相從
為《字會》二十捲。故相吳元中試辟雍程文，盡用《字說》，特免省。門下侍郎薛肇明作
詩奏禦，亦用《字說》中語。予少時見族伯父彥遠《和霄字韻詩》雲：「雖貧未肯氣如霄。」
人莫能曉。或叩之，答曰：「此出《字說》霄字，雲：凡氣升此而消焉。」其奧如此。鄉
中前輩胡浚明尤酷好《字說》，嘗因浴出，大喜曰：「吾適在浴室中有所悟，《字說》直字
雲：在隱可使十目視者直。
吾力學三十年，今乃能造此地。」近時此學既廢，予平生惟見王瞻叔參政篤好不衰。每
相見，必談《字說》，至暮不雜他語；雖病，亦擁被指畫誦說，不少輟。其次晁子止侍郎
亦好之。

先伯祖中大夫平生好墨成癖，如李庭邽、張遇以下，皆有之。李黃門邦直在真定，嘗寄
先左丞以陳贍墨四十笏，盡以為伯祖壽。晚年擇取尤精者，作兩小篋，常置臥榻，愛護
甚至。及下世，右司伯父舉篋以付通判叔父，曰：「先入所寶，汝宜謹藏之。」不取一笏
也。

承平時，滑州冰堂酒為天下第一，方務德家有其法。

亳州太清宮檜至多。檜花開時，蜜蜂飛集其間，不可勝數。作蜜極香而味帶微苦，謂之
檜花蜜，真奇物也。歐陽公守亳時，有詩曰：「蜂采檜花村落香。」則亦不獨太清而已。

柳子厚詩雲：「海上尖山似劍鋩，秋來處處割悉腸。」東坡用之雲：「割愁還有劍鋩山。」
或謂可言「割愁腸」，不可但言「割愁」。亡兄仲高雲：「晉張望詩曰：『愁來不可割』。此
『割愁』二字出處也。」

字所以表其人之德，故儒者謂夫子曰仲尼，非嫚也。先左丞每言及荊公，只曰介甫。蘇
季明書張橫渠事，亦只曰子厚。

唐道士侯道華喜讀書，每語人曰：「天上無凡俗仙人。」此妙語也。仙傳載：有遇神仙，
得仙樂一部，使獻諸朝，曰：「以此為大唐正始之音。」又有僧契虛遇異境，有人謂之曰：
「此稚川仙府也。」正始乃年號，稚川乃人字，而其言乃如此，豈道華所謂「凡俗仙人」
耶？

崇甯間初興學校，州郡建學，聚學糧，日不暇給。士人入辟雍，皆給券，一日不可緩，
緩則謂之害學政，議罰不少貸。已而置居養院、安濟坊、漏澤園，所費尤大。朝廷課以
為殿最，往往竭州郡之力，僅能枝梧。諺曰：「不養健兒，卻養乞兒。不管活人，只管死
屍。」蓋軍糧乏，民力窮，皆不問，若安濟等有不及，則被罪也。其後少緩，而神霄宮
事起，土木之工尤盛，郡道士無賴，官吏無敢少忤其意。月給幣帛、硃砂、紙筆、沉香、
乳香之類，不可數計，隨欲隨給。又久之，而北取燕薊，調發非常，動以軍期為言。盜
賊大起，馴至喪亂，而天下州郡又皆添差，歸明官一州至百餘員，通判、鈐轄多者至十
餘員雲。

本朝廢後入道，謂之「教主」。郭後曰金庭教主，孟後曰華陽教主，其實乃一師號耳。政
和後，群黃冠乃敢上道君尊號曰教主，不祥甚矣。孟後在瑤華宮，遂去教主之稱，以避
尊號。籲，可怪也！

靖康初，京師織帛及婦人首飾衣服，皆備四時。如節物則春幡、燈球、競渡、艾虎、雲
月之類，花則桃、杏、荷花、菊花、梅花皆並為一景，謂之一年景。而靖康紀元果止一
年，蓋服妖也。





卷三

任元受事母盡孝，母老多疾病，未嘗離左右。元受自言：「老母有疾，其得疾之由，或以
飲食，或以燥濕，或以語話稍多，或以憂喜稍過。盡言皆朝暮候之，無毫髮不盡，五臟
六腑中事皆洞見曲折，不待切脈而後知，故用藥必效，雖名醫不迨也。」張魏公作都督，
欲辟之入幕。元受力辭曰：「盡言方養親，使得一神丹可以長年，必持以遺老母，不以獻
公。況能舍母而與公軍事耶？」魏公太息而許之。

僧法一、宗杲，自東都避亂渡江，各攜一笠。杲笠中有黃金釵，每自檢視。一伺知之。
杲起奏廁，一亟探釵擲江中。杲還，亡釵，不敢言而色變。一叱之曰：「與汝共學了生死
大事，乃眷眷此物耶！我適已為汝投之江流矣。」杲展坐具作禮而行。

今人謂賤丈夫曰漢子，蓋始於五胡亂華時。北齊魏愷自散騎常侍遷青州長史，固辭之。
宣帝大怒，曰：「何物漢子，與官不受！」此其證也。
承平日，有宗室名宗漢，自惡人犯其名，謂漢子曰兵士，舉宮皆然。其妻供羅漢，其子
授《漢書》，宮中人曰：「今日夫人召僧供十八大阿羅兵士，大保請官教點《兵士書》。」
都下哄然傳以為笑。

會稽天甯觀老何道士喜栽花釀酒以延客，居於觀之東廊。一日，有道人狀貌甚偉，款門
求見。善談論，喜作大字，何欣然接之，留數日乃去。
未幾，有妖人張懷素號落托者謀亂，乃前日道人也。何亦坐系獄，以不知謀得釋。自是
畏客如虎，杜門絕往還。忽有一道人，亦美風表，多技術，觀之西廊。道士曰：「張若水
介之來謁。」何大怒曰：「我坐接無賴道人，幾死於囹圄，豈敢複見汝耶！」因大罵，闔
扉拒之。而此道人蓋永嘉人林靈噩也。旋得幸，貴震一時，賜名靈素，平日一飯之恩必
厚報之。若水乘驛赴闕，命以道官，至蕊珠殿校藉，視殿修撰，父贈朝奉大夫，母封宜
人。而老何以嘗罵之，朝夕憂懼。若水為揮解，且以書慰解之，始少安。觀中人至今傳
笑。

老葉道人，龍舒人。不食五味，年八十七八，平生未嘗有疾。居會稽舜山，天將寒，必
增屋瓦，補牆壁，使極完固。下帷設簾，多儲薪炭，杜門終日，及春乃出。對客莊敬，
不肯多語。弟子曰小道人，極願愨，嘗歸淮南省親。至七月望日，鄰有住庵僧，召老葉
飯。飯已，亟辭歸。問其故，則曰：「小道人約今日歸矣。」僧笑曰：「相去二三千里，
豈能必如約哉！」葉曰：「不然，此子平日未嘗妄也。」僧乃送之歸。及門，小道人者已
弛擔矣。予識之已久，每訪之，殊無他語。一日，默作意，欲叩其所得，才入門，即引
入臥內，燒香，具道其遇師本末，若先知者，亦異矣夫。

韓退之詩雲：「夕貶潮陽路八千。」歐公雲：「夷陵此去更三千。」謂八千里、三千里也。
或以為歇後，非也。《書》：「弼成五服，至於五千。」注雲：五千里。《論語》冉有曰：「方
六七十，如五六十。」注亦雲：六七十裡，五六十裡也。

秦會之有十客：曹冠以教其孫為門客，王會以婦弟為親客，郭知運以離婚為逐客，吳益
以愛婿為嬌客，施全以剚刃為刺客，李季以設醮奏章為羽客，某人以治產為莊客，丁鷖
以出入其家為狎客，曹泳以獻計取林一飛還作子為說客。初止有此九客耳。秦既死，葬
于建康，有蜀人史叔夜者，懷雞絮，號慟墓前，其家大喜，因厚遺之，遂為弔客，足十
客之數。

鄉里前輩虞少崔言，得之傅丈子駿雲：「《洪範》『無偏無黨，王道蕩蕩；無黨無偏，王道
平平；無反無側，王道正直。會其有極，歸其有極』八句，蓋古帝王相傳以為大訓，非
箕子語也。至『曰皇極之敷言』，以『曰』發之，則箕子語。」傅丈博極群書，少崔嚴重
不妄。恨予方童子，不能詳叩爾。

辛參政企李守福州，有主管應天啟運宮內臣武師說，平日郡中待之與監司等。企李初視
事，謁入，謂客將曰：「此特豎榼耳，待以通判，已是過禮。」乃令與通判同見。明日郡
官朝拜神禦，企李病足，必扶掖乃能拜。既入，至庭下，師說忽叱候卒退曰：「此神禦殿
也。」企李不為動，顧卒曰：「但扶，自當具奏。」雍容終禮。既退，遂奏待罪。朝廷為
降師說為泉州兵官雲。

秦會之初賜居第時，兩浙轉運司置一局曰箔場，官吏甚眾，專應副賜第事。自是訖其死，
十九年不罷，所費不可勝計。其孫女封崇國夫人者，謂之童夫人，蓋小名也。愛一獅貓，
忽亡之，立限令臨安府訪求。及期，貓不獲，府為捕系鄰居民家，且欲劾兵官。兵官惶
恐，步行求貓。凡獅貓悉捕致，而皆非也。乃賂入宅老卒，詢其狀，圖百本，于茶肆張
之。府尹因嬖人祈退乃已。其子熺，十九年間無一日不鍛酒器，無一日不背書畫碑刻之
類。

張文潛言：「王中父詩喜用助語，自成一體。」予按，韓少師持國亦喜用之，如「酒成豈
見甘而壞，花在須知色即空」；「居仁由義吾之素，處順安時理則然」；「不盡良哉用，空
令識者傷」；「用舍時焉耳，窮通命也歟」。

岑參在西安幕府，詩雲：「那知故園月，也到鐵關西。」韋應物作郡時，亦有詩雲：「寧
知故園月，今夕在西樓。」語意悉同，而豪邁閑澹之趣，居然自異。

童貫既有詔誅之命，禦史張達明持詔行。將至南雄州，貫在焉。達明恐其聞而引決，則
不及正典刑，乃先遣親事官一人，馳往見貫，至則通謁拜賀於庭。貫問故，曰：「有詔遣
中使賜茶藥，宣詔大王赴闕，且聞已有河北宣撫之命。」貫問：「果否？」對曰：「今將
帥皆晚進，不可委寄，故主上與大臣熟議，以有威望習邊事，無如大王者，故有此命。」
貫乃大喜，顧左右曰：「又卻是少我不得。」明日達明乃至，誅之。貫既伏誅，其死所忽
有物在地，如水銀鏡，徑三四尺，俄而劍縮不見。達明覆命函貫首自隨，以生油、水銀
浸之，而以生牛皮固函。行一二日，或言勝捷兵有死士欲奪貫首，達明恐亡之，乃置首
函於竹轎中，坐其上。然所傳蓋妄也。

張達明雖早曆清顯，致位綱轄，然未嘗更外任。奉祠居臨川，郡守月旦謁之，達明見其
騶導，歎曰：「人生五馬貴。」

阮裕雲：「非但能言人不可得，正索解人亦不可得。」呂居仁用此意作詩雲：「好詩正似
佳風月，解賞能知已不凡。」

湯岐公自行宮留守出守會稽，朝士以詩送行甚眾。周子充在館中，亦有詩而亡之。岐公
以書再求曰：「頃蒙贈言，乃為或者藏去。」子充極愛其遣辭之婉。

黃魯直有日記，謂之《家乘》，至宜州猶不輟書。其間數言信中者，蓋範寥也。高宗得此
書真本，大愛之，日置禦案。徐師川以魯直甥召用，至翰林學士。上從容問信中謂誰。
師川對曰：「嶺外荒陋無士人，不知何人。或恐是僧耳。」寥時為福建兵鈐，終不能自達
而死。

範寥言：魯直至宜州，州無亭驛，又無民居可僦，止一僧舍可寓，而適為崇甯萬壽寺，
法所不許，乃居一城樓上，亦極湫隘，秋暑方熾，幾不可過。一日忽小雨，魯直飲薄醉，
坐胡床，自欄楯間伸足出外以受雨，顧謂寥曰：「信中，吾平生無此快也。」未幾而卒。

華州以華山得名，城中乃不見華山，而同州見之。故華人每曰：「世間多少不平事，卻被
同州看華山。」張芸叟守同，嘗用此語作絕句，後二句雲：「我到左馮今一月，何曾得見
好孱顏。」蓋同州亦登高乃見之爾。

淳化中，命李至、張洎、張佖、宋白修《太祖國史》。久之，僅進《帝紀》一卷而止。咸
平中，又命宋白、宋湜、舒雅、吳淑修《太祖國史》，亦終不成。元豐中，命曾鞏獨修《五
朝國史》，責任甚專，然亦僅進《太祖紀敘論》一篇，紀亦未及進，而恐以憂去，史局遂
廢。

僧行持，明州人，有高行，而喜滑稽。嘗住餘姚法性，貧甚，有頌曰：「大樹大皮裹，小
樹小皮纏。庭前紫荊樹，無皮也過年。」後住雪竇，雪竇在四明，與天童、育王俱號名
剎。一日，同見新守，守問天童覺老：「山中幾僧？」對曰：「千五百。」又以問育王諶
老，對曰：「千僧。」末以問持，持拱手曰：「百二十。」守曰：「三剎名相亞，僧乃如此
不同耶？」持複拱手曰：「敝院是實數。」守為撫掌。

處士李璞居壽春縣，一日登樓，見淮灘雷雨中一龍騰挐而上。雨霽，行灘上，得一蚌頗
大。偶拾視之，其中有龍蟠之跡宛然，鱗鬛爪角悉具。先君嘗親見之。

晏安恭為越州教授，張子韶為僉判。晏美髯，人目之為晏胡。一日，同赴郡集，晏最末
至，張戲之曰：「來何晏乎？」滿座皆笑。

晏景初尚書請僧住院，僧辭以窮陋不可為。景初曰：「高才固易耳。」僧曰：「巧婦安能
作無麵湯餅乎？」景初曰：「有面則拙婦亦辦矣。」僧慚而退。

蜀俗厚。何耕類省試卷中有雲：「是何道也夫。」道夫，耕字也。初未必有心，耕有時名，
會有司亦自奇其文，遂以冠蜀士。士亦皆以得人相賀，而不議其偶近暗號也。師渾甫本
名某，字渾浦。既拔解，志高退，不赴省試。其弟乃冒其名以行，不以告渾甫也。俄遂
登第，渾甫因以字為名，而字伯渾，人人盡知之。弟仕亦至郡倅，無一人議之者。此事
若在閩、浙，訟訴紛然矣。

杜起莘自蜀入朝，不以家行。高廟聞其清修獨處，甚愛之。一日因得對，褒諭曰：「聞卿
出局，即蒲團、紙帳，如一行腳僧，真難及也。」起莘頓首謝。未幾，遂擢為諫官。張
真父戲之曰：「吾蜀人如劉韶美、馮圜仲及僕，蓋皆無妻妾，塊然獨處，與君等耳。君乃
獨以此見知得拔擢，何也？當撾登聞鼓訴之。」因相與大笑而罷。起莘方為言事官，而
真父戲之如此，雖真父豪氣蓋一時，亦可見向來風俗之厚。

吳人謂杜宇為「謝豹」。杜宇初啼時，漁人得蝦曰「謝豹蝦」，市中賣筍曰「謝豹筍」。唐
顧況《送張衛尉》詩曰：「綠樹村中謝豹啼。」若非吳人，殆不知謝豹為何物也。

徽宗南幸還，至泗州僧伽塔下，問主僧曰：「僧伽旁白衣持錫杖者何人？」對曰：「是名
木義，蓋僧伽行者。」上曰：「可賜度牒與披剃。」

宣和中，保和殿下種荔枝成實，徽廟手摘以賜燕帥王安中，且賜以詩曰：「保和殿下荔枝
丹，文武衣冠被百蠻。思與近臣同此味，紅塵飛鞚過燕山。」

瀘州自州治東出芙蕖橋，至大樓曰南定，氣象軒豁。樓之右，繚子城數十步，有亭，蓋
樑子輔作守時所創，正面南下臨大江，名曰來風亭。亭成，子輔日枕簟其上，得末疾，
歸雙流。蜀人謂亭名有徵雲。

筇竹杖蜀中無之，乃出徼外蠻峒。蠻人持至瀘、敘間賣之，一枝才四五錢。以堅潤細瘦，
九節而直者為上品。蠻人言語不通，郡中有蠻判官者為之貿易。蠻判官蓋郡吏，然蠻人
懾服，惟其言是聽。太不直則亦能群訟於郡庭而易之。予過敘，訪山谷故跡於無等佛殿。
西廡有一堂，群蠻聚博其上。骰子亦以骨為之，長寸餘而匾，狀若牌子，折竹為籌，以
記勝負。劇呼大笑，聲如野獸，宛轉氈上，其意甚樂。椎髻獠面，幾不類人。見人亦不
顧省。時方五月中，皆被氈毳，臭不可邇。

孔安國《尚書序》言：「為隸古定，更以竹簡寫之。」隸為隸書，古為科鬥。蓋前一簡作
科鬥，後一簡作隸書，釋之以便讀誦。近有善隸者，輒自謂所書為隸古，可笑也。

宣和間，雖風俗已尚諂諛，然猶趣簡便，久之，乃有以駢儷箋啟與手書俱行者。主於箋
啟，故謂手書為小簡，然猶各為一緘。已而或厄於書吏，不能俱達，於是駢緘之，謂之
雙書。紹興初，趙相元鎮貴重，時方多故，人恐其不暇盡觀雙書，乃以爵裡或更作一單
紙，直敘所請而並上之，謂之品字封。後複止用雙書，而小簡多其幅至十幅。秦太師當
國，有諂者嘗執政矣，出為建康留守，每發一書，則書百幅，擇十之一用之。
於是不勝其煩，人情厭患，忽變而為劄子，眾稍便之。俄而劄子自二幅增至十幅，每幅
皆具銜，其煩彌甚。而謝賀之類為雙書自若。紹興末，史魏公為參政，始命書吏鏤版從
邸吏告報，不受雙書，後來者皆循為例，政府雙書遂絕。然箋啟不廢，但用一二矮紙密
行細書，與劄子同，博封之，至今猶然。然外郡則猶用雙書也。

元豐中，王荊公居半山，好觀佛書，每以故金漆版書藏經名，遣人就蔣山寺取之。人士
因有用金漆版代書帖與朋儕往來者。已而苦其露泄，遂有作兩版相合，以片紙封其際者。
久之，其制漸精，或又以縑囊盛而封之。南人謂之簡版，北人謂之牌子。後又通謂之簡
版，或簡牌。予淳熙末還朝，則朝士乃以小紙高四五寸、闊尺餘相往來，謂之手簡。簡
版幾廢，市中遂無賣者。而紙肆作手簡賣之，甚售。

士大夫交謁，祖宗時用門狀，後結牒「右件如前謹牒」，若今公文，後以為煩而去之。元
豐後，又盛行手刺，前不具銜，止雲「某謹上。謁某官。某月日」。結銜姓名，刺或雲狀。
亦或不結銜，止書郡名，然皆手書，蘇、黃、晁、張諸公皆然。今猶有藏之者。後又止
行門狀，或不能一一作門狀，則但留語閽人雲：「某官來見。」而苦於閽人匿而不告，紹
興初乃用榜子，直書銜及姓名，至今不廢。

石藏用名用之，高醫也。嘗言今人稟賦怯薄，故按古方用藥多不能愈病；非獨人也，金
石草木之藥亦皆比古力弱，非倍用之不能取效。故藏用以喜用熱藥得謗，群醫至為謠言
曰：「藏用簷頭三鬥火。」人或畏之。惟晁之道大喜其說，每見親友蓄丹，無多寡，盡取
食之，或不待告主人。主人驚駭，急告以不宜多服。之道大笑不顧，然亦不為害。此蓋
稟賦之偏，他人不可效也。晚乃以盛冬伏石上書丹，為石冷所逼，得陰毒傷寒而死。

予族子相，少服兔絲子凡數年，所服至多，飲食倍常，氣血充盛。忽因浴，去背垢者告
以背腫。急視之，隨視隨長，赤焮異常，蓋大疽也。適四、五月間，金銀藤開花時，乃
大取，依良方所載法飲之。兩日至數斤，背腫消盡。以此知非獨金石不可妄服，兔絲過
餌亦能作疽如此，不可不戒。

初虞世字和甫，以醫名天下。元符中，皇子鄧王生月餘，得癇疾，危甚，群醫束手，虞
世獨以為必無可慮。不三日，王薨。信乎醫之難也。

佛經戒比丘非時食，蓋其法過午則不食也。而蜀僧招客，暮食謂之非時。董仲舒三年不
窺園，謂勤苦不遊嬉也。館中著庭有園，每會飯罷，輒相語曰：「今日窺園乎？」此二事
甚相類。

范丞相覺民，拜參知政事時，歷任未嘗滿一考。

宣和中，百司庶府悉有內侍官為承受，實專其事，長貳皆取決焉。梁師成為秘書省承受，
坐於長貳之上。所不置承受者，三省、密院、學士院而已。

趙高為中丞相，龔澄樞為內太師，猶稍與外庭異。童貫真為太師，領樞密院，振古所無。

吳玠守蜀，如和尚原、殺金平、仙人原、潭毒闕之類，皆創為控扼之地，古人所未嘗知，
可謂名將矣。

蜀孟氏時，苑中忽生百合花一本，數百房，皆並蒂。圖其狀于聖壽寺門樓之東頰壁間，
謂之《瑞百合圖》，至今尚存。乃知草木之妖，無世無之。

曹孝忠者，以醫得幸。政和、宣和間，其子以翰林醫官換武官，俄又換文，遂除館職。
初，蜀人謂氣風者為雲，畫家所謂趙雲子是矣。至是京師市人亦有此語。館中會語及宸
翰，或謂曹氏子曰：「計公家富有去漢之章也。」曹忽大怒曰：「爾便雲漢！」坐皆惘然，
而曹肆罵不已。事聞，複還右選，除閣門官。

宣和末，婦人鞋底尖以二色合成，名「錯到底」；竹骨扇以木為柄，舊矣，忽變為短柄，
止插至扇半，名「不徹頭」。皆服妖也。

種彝叔，靖康初以保靜節鉞致仕，居長安村墅。一夕，旌節有聲，甚異，旦而中使至，
遂起。五代時，安重誨、王峻皆嘗有此異，見《周太祖實錄》，二人者皆得禍。彝叔雖自
是登樞府，然功名不成，亦非吉兆也。方彝叔赴召時，有華山道人獻詩曰：「北蕃群犬窺
籬落，驚起南朝老大蟲。」

崇寧中，長星出，推步躔度長七十二萬里。





卷四

謁丞相，雖三公亦入客次。故相入朝，以經筵或內祠奉朝請；班退，亦與從官同，卷班
而出。三公無班，若不秉政，惟立使相班，與貴戚諸人雜立。

故相、前執政入朝，當張蓋，史魏公始撤去。見任執政為宣撫使，舊用劄子，關三省、
樞密院押字而已，王公明參政始改用申狀。

百官入殿門，閣門輒仲之曰：「那行。」（那去聲，若雲糯）予去國二十七年複還，朝儀{宀
浸}有不同，唯此聲尚存。

四川宣撫使置司利州或興元府，以見任執政為之，而成都自置四川制置使。制置使移文
宣撫司，當用申狀，而倔強不伏。又以見任執政無用牒之理，於是但為申宣撫某官，不
肯申宣撫司。此當拒而不受，或聞之朝廷，而宣撫使依違不能問也。

李公擇、孫莘老平時至相親厚，皆終於禦史中丞。元祐五年二月二日，公擇卒，三日，
莘老卒，先後才一日。

曾子宣以大觀元年八月二日卒，其弟子開以三日卒，先後才一日。

蔡京祖某、父准及京，皆以七月二十一日卒，三世同忌日。

張文潛三子，秬、秸、和，皆中進士第。秬、秸在陳死於兵，和為陝府教官，歸葬二兄，
複遇盜見殺，文潛遂亡後，可哀也。

予年十余歲時，見郊野間鬼火至多，麥苗稻穗之杪往往出火，色正青，俄複不見。蓋是
時去兵亂未久，所謂人血為磷者，信不妄也。今則絕不複見，見者輒以為怪矣。

太母，祖母也，猶謂祖為大父。熙甯、元豐間稱曹太皇為太母。元祐中，稱高太皇為太
母，皆謂帝之祖母爾。元符中謂向太后為太母，紹興中謂韋太后為太母，則非矣。

宣和末，鄭伸自檢校太師，忽落檢校為真太師，國初以來所無有也。

曹佾乙太皇太后之弟，且英宗受天下於仁祖，故神廟所以養慈聖、光獻者，備極隆厚。
佾官至中書令，會慈聖上仙，佾解官行服。服闋，當還故官，而官制行使相不帶三省長
官，例換開府儀同三司，於是特封佾濟陽郡王。及薨，追封沂王。外戚封王自佾始。然
佾之例，後豈可用哉。

建炎大駕南渡後，每邊事危急，則住常程，謂專治軍旅，其他皆權止施行。又急則放百
司，謂官吏權聽自便。幸明州時，呂相欲並從官聽自便，高宗不可，乃止。

建炎初，大駕駐蹕南京、揚州，而東京置留守司。則百司庶府為二：其一曰「在京某司」，
其一曰「行在某司」。其後大駕幸建康、會稽，而六宮往江西，是亦分為二：曰「行在某
司」、「行宮某司」。已而大駕幸建康，六宮留臨安，則建康為行在，臨安為行宮。今東京
阻隔，而臨安官司猶曰「行在某司」，示不忘恢復也。

郭子儀三十年無緦麻服，人或疑其不然。安厚卿樞密逾二紀無功緦之戚，乃近歲事也。

故都紫霞殿有二金狻猊，蓋香獸也。故晏公《冬宴詩》雲：「狻猊對立香煙度，迍夬交飛
組繡明。」今寶玉大弓之盜未得，而奉使至虜庭，率見之，真卿大夫之辱也。

南齊胡諧之譖梁州刺史范柏年于武帝曰：「欲擅一州。」柏年已受代，帝欲不問。諧之曰：
「見虎格得而放上山。」於是賜死。紹聖中，謫元祐大臣過嶺，呂吉甫聞之，嘻笑曰：「捕
得黃巢，笞而遣之。」

顏夷仲為少蓬，尚無出身，久之乃賜第，除西掖。

予在嚴州時，得陸海軍節度使印，藏軍資庫，蓋節度使鄭翼之所賜印也。翼之南渡後死。

辰、沅、靖州蠻有仡伶，有仡僚，有仡欖，有仡僂，有山徭，俗亦土著，外愚內黠，皆
焚山而耕，所種粟豆而已。食不足則獵野獸，至燒龜蛇啖之。其負物則少者輕，老者重，
率皆束於背，婦人負者尤多。男未娶者，以金雞羽插髻；女未嫁者，以海螺為數珠掛頸
上。嫁娶先密約，乃伺女于路，劫縛以歸。亦忿爭叫號求救，其實皆偽也。生子乃持牛
酒拜女父母，初亦陽怒卻之，鄰里共勸，乃受。飲酒以鼻，一飲至數升，名鉤藤酒，不
知何物。醉則男女聚而踏歌。農隙時至一二百人為曹，手相握而歌，數人吹笙在前導之。
貯缸酒於樹陰，饑不復食，惟就缸取酒恣飲，已而複歌。夜疲則野宿。至三日未厭，則
五日，或七日方散歸。上元則入城市觀燈。呼郡縣官曰大官，欲人謂己為足下，否則怒。
其歌有曰：「小娘子，葉底花，無事出來吃盞茶。」蓋《竹枝》之類也。諸蠻惟仡伶頗強，
習戰鬥，他時或能為邊患。

童貫平方寇時，受富民獻遺。文臣曰「上書可采」，武臣曰「軍前有勞」，並補官，仍許
磨勘，封贈為官戶。比事平，有司計之，凡四千七百人有奇。

吳元中丞相在辟雍，試經義五篇，盡用《字說》，援據精博。蔡京為進呈，特免省赴廷試，
以為學《字說》之功。及作相，上章乞複《春秋》科，反攻王氏。徐擇之時為左相，語
人曰：「吳相此舉，雖湯、武不能過。」客不解。擇之曰：「逆取而順守。」元中甚不能
平。

姚平仲謀劫虜寨，飲廟以詢種彝叔，彝叔持不可甚堅。及平仲敗，彝叔乃請速再擊之，
曰：「今必勝矣。」或問：「平仲之舉為虜所笑，奈何再出？」彝叔曰：「此所以必勝也」
然朝廷方上下震懼，無能用者。彝叔可謂知兵矣。

綦翰林叔厚《謝宮祠表》雲：「雜宮錦於漁蓑，敢忘君賜；話玉堂於茆舍，更覺身榮。」
時歎其工。又有一表雲：「欲掛衣冠，尚低回於末路；未先犬馬，儻邂逅于初心。」尤佳。

秘書新省成，徽廟臨幸，孫叔諸參政作賀表雲：「蓬萊道山，一新群玉之構；勾陳羽衛，
共仰六飛之臨。」同時無能及者。

錢遜叔侍郎，少時溯汴，舟敗溺水，流二十裡，遇救得不死，旬日猶苦腰痛，不悟其故。
視之，有手跡大如扇，色正青，五指及掌宛然可識，若擎其腰間者。此其所以不死也耶？

遼相李儼作《黃菊賦》，獻其主耶律弘基。弘基作詩題其後以賜之，雲：「昨日得卿黃菊
賦，碎剪金英填作句。袖中猶覺有餘香，冷落西風吹不去。」

會稽法雲長老重喜，為童子時，初不識字，因掃寺郎，忽若有省，遂能詩。其警句雲：「地
爐無火客囊空，雪似楊花落歲窮。拾得斷麻縫壞衲，不知身在寂寥中。」程公辟修撰守
會稽，聞喜名，一日召之與遊蕺山上方院，索詩。喜即吟雲：「行到寺中寺，坐觀山外山。」
蓋戲用公辟體也。

呂吉甫在北都，甚愛晁之道。之道方以元符上書謫官，吉甫不敢薦，謂曰：「君才如此，
乃自陷罪籍，可惜也。」之道對曰：「詠之無他，但沒著文章處耳。」其恃氣不撓如此。

晁之道與其弟季比同應舉，之道獨拔解。時考試官葛某眇一目，之道戲作詩雲：「沒興主
司逢葛八，賢弟被黜兄薦發。細思堪羨又堪嫌，一壁有眼一壁瞎。」

張文潛生而有文在其手，曰「耒」，故以為名，而字文潛。

張文潛《虎圖詩》雲：「煩君衛吾寢，起此蓬蓽陋。坐令盜肉鼠，不敢窺白晝。」譏其似
貓也。

白樂天有《忠州木蓮》詩。予遊臨邛白鶴山寺，佛殿前有兩株，其高數丈，葉堅厚如桂，
以仲夏發花，狀如芙蕖，香亦酷似。寺僧雲：花拆時有聲如破竹。然一郡止此二株，不
知何自至也。成都多奇花，亦未嘗見。

舊制，兩省，中書在門下之上，元豐易之。

舊制，丞相署敕皆著姓，官至僕射則去姓。元豐新制，以僕射為相，故皆不著姓。

徐敦立言：往時士大夫家，婦女坐椅子兀子，則人皆譏笑其無法度。梳洗床、火爐床家
家有之，今猶有高鏡臺，蓋施床則與人面適平也。或雲禁中尚用之，特外間不復用爾。

頃歲駁放秦塤等科名，方集議時，中司誤以「駁」為「剝」。眾雖知其非，畏中司者護前，
遂皆書曰「剝」，可以一笑。

余深罷相，居神州，第中有荔枝，初實絕大而美，名曰亮功紅。亮功者，深家禦書閣名
也。靖康中，深謫建昌軍。既行，荔枝不復實。明年，深歸，荔枝複如故。乃知世間富
貴人皆有陰相之者。

紹聖中，蔡京館院遼使李儼，蓋泛使者，留館頗久。一日，儼方飲，忽持盤中杏曰：「來
未花開，如今多幸。」京即舉梨謂之曰：「去雖葉落，未可輕離。」

宣和末，黃安時曰：「亂作不過一二年矣。天使蔡京八十不死，病亟復甦，是將使之身受
禍也。天下其能久無事乎！」

唐拾遺耿緯《下邽喜叔孫主簿鄭少府見過詩》雲：「不是仇梅至，何人問百憂。」蘇子由
作績溪令時，有《贈同官》詩雲：「歸報仇梅省文字，麥苗含穗欲蠶眠。」蓋用緯語也。
近歲均州版本，輒改為「仇香」。

僧宗昂住會稽能仁寺。有故相寓寺中，已而複相，宗昂被敕住持。郎官馬子約題詩法堂
壁間曰：「十年衰病臥林泉，鵷鷺群飛競刺天。黃紙除書猶到汝，固知清世不遺賢。」

慎東美字伯筠，秋夜待潮于錢塘江，沙上露坐，設大酒樽及一杯，對月獨飲，意象傲逸，
吟嘯自若。顧子敦適遇之，亦懷一杯，就其樽對酌。
伯筠不問，子敦亦不與之語。酒盡各散去。伯筠工書，王逢原贈之詩，極稱其筆法，有
曰：「鐵索急纏蛟龍僵。」蓋言其老勁也。東坡見其題壁，亦曰：「此有何好，但似篾束
枯骨耳。」伯筠聞之，笑曰：「此意逢原已道了。」今惟丹陽有《戴叔倫碑》，是其遺跡。

予為福州德寧縣主簿，入郡，過羅源縣走馬嶺，見荊棘中有崖石，刻「樹石」二大字，
奇古可愛。即令從者薙除觀之，乃「子翁所賞樹石」六字，蓋蘇舜元書也。因以告縣令
項膺服，善作欄楯護之雲。

銅色本黃，古鐘鼎彝器大抵皆黃銅耳。今人得之地中者，歲久色變，理自應耳。今郊廟
所制，乃以藥薰染令蒼黑，此何理也？

曾子開封曲阜縣子，謝任伯封陽夏縣伯。曲阜今仙源縣，陽夏今城父縣，方疏封時，已
無二縣矣，司封殆失職也。

蔡京為太師，賜印文曰「公相之印」，因自稱「公相」。童貫亦官至太師，都下人謂之「媼
相」。

館職常苦俸薄，而吏人食錢甚厚。周子充作正字時，嘗戲曰：「豈所謂省官不如省吏耶？」
都下舊謂館職為省官，故雲。

趙相初除都督中外軍事，孫叔諸參政時為學士，當制，請曰：「是雖王導故事，然若兼中
外，則雖陛下禁衛三衙皆統之，恐權太重，非防微杜漸之意。」乃改為都督諸路軍馬。
制出，趙乃知之，頗不樂。

呂居仁詩雲：「蠟燼堆盤酒過花。」世以為新。司馬溫公有五字雲：「煙曲香尋篆，杯深
酒過花。」居仁蓋取之也。

茶山先生雲：徐師川擬荊公「細數落花因坐久，緩尋芳草得歸遲」，雲「細落李花那可數，
偶行芳草步因遲」。初不解其意，久乃得之。蓋師川專師陶淵明者也。淵明之詩，皆適然
寓意而不留於物，如「悠然見南山」，東坡所以知其決非望南山也。今雲細數落花，緩尋
芳草，留意甚矣，故易之。又雲：荊公多用淵明語而意異，如「柴門雖設要常關，雲尚
無心能出岫。」要字能字，皆非淵明本意也。

傅丈子駿奏事，誤稱名，退而移文閣門，請彈奏。閣門以殿上語非有司所得聞，不受，
子駿乃自劾。詔放罪。

從舅唐仲俊，年八十五六，極康寧。自言少時因讀《千字文》有所悟，謂「心動神疲」
四字也，平生遇事未嘗動心，故老而不衰。

永清軍者，貝州也，王則據州叛，既平，改州曰恩州，而削其節鎮。及宣和中複幽州，
乃建為永清軍節度，以命郭藥師。藥師果亦叛，蓋不祥也。

紹聖中，貶元祐人蘇子瞻儋州，子由雷州，劉莘老新州，皆戲取其字之偏旁也。時相之
忍忮如此。

魯直詩有《題扇》「草色青青柳色黃」一首，唐人賈至、趙嘏詩中皆有之。山谷蓋偶書扇
上耳。至詩中作「吹愁去」，嘏詩中作「吹愁卻」，卻字為是。蓋唐人語，猶雲「吹卻愁」
也。

周子充言：退之《黃陵廟碑》辨「陟方」事，非也。古蓋謂適遠為陟，《書》曰：「若陟
遐必自邇。」猶今人言上路也。豈得雲南方地勢下耶？

常沄，字子然，河朔人，本農家。一村數十百家皆常氏，多不通譜。子然既為禦史，一
村之人名皆從玉，雖走史鈴下皆然，無如之何。子然乃名子曰任、佚、美、向，謂周任、
史佚、子美、叔向也，意使人不可效耳。

湯丞相封慶國公，命下，湯公謂此仁宗賜履之國，自天聖以來，無封者，欲請避之。或
曰：「何執中嘗封慶國公矣。」湯公曰：「執中不知引避，此何足為法哉！」卒辭之，改封岐。

古所謂長夜之飲，或以為達旦，非也。薛許昌《宮詞》雲：「畫燭燒闌暖複迷，殿帷深密
下銀泥。開門欲作侵晨散，已是明朝日向西。」此所謂長夜之飲也。

王逸少《筆經》曰：「有人以綠沉漆竹管及鏤管見遺。」老杜所謂「苔臥綠沉槍」，蓋謂
是也。

歐陽公、梅宛陵、王文恭集，皆有《小桃》詩。歐詩雲：「雪裡花開人未知，摘來相顧共
驚疑。便當索酒花前醉，初見今年第一枝。」初但謂桃花有一種早開者耳。及游成都，
始識所謂小桃者，上元前後即著花，狀如垂絲海棠。曾子固《雜識》雲：「正月二十間，
天章閣賞小桃。」正謂此也。

王定國素為馮當世所知，而荊公絕不樂之。一日，當世力薦于神祖，荊公即曰：「此孺子
耳。」當世忿曰：「王鞏戊子生，安得謂之孺子！」
蓋鞏之生與天同節同日也。荊公愕然，不覺退立。

汪彥章草赦書，敘軍興征斂，其詞雲：「八世祖宗之澤，豈汝能忘；一時社稷之憂，非予
獲已。」最為精當。人以比陸宣公興元赦書。然議者謂自太祖至哲宗方七世，若並道君
數之，又不應曰「祖宗」，彥章亦悔之。信乎文之難也。

童汪踠能執干戈以衛社稷，本謂幼而能赴國難耳，非姓童也。翟公巽作童貫告詞雲「爾
祖汪踠」，誤也，或雲故以戲之。

劉長卿詩曰「千峰共夕陽」，佳句也。近時僧癩可用之雲：「亂山爭落日。」雖工而窘，
不迨本句。

李後主《落花》詩雲：「鶯狂應有限，蝶舞已無多。」未幾亡國。宋子京亦有《落花》詩
雲：「香隨蜂蜜盡，紅入燕泥幹。」亦不久下世。詩讖蓋有之矣。

《隋唐嘉話》雲：「崔日知恨不居八座。及為太常卿，於廳事後起一樓，正與尚書省相望，
時號崔公望省樓。」又小說載：禦史久次不得為郎
者，道過南宮，輒回道望之，俗號拗項橋。如此之類，猶是謗語。予讀鄭畋作學士時《金
鶯坡上南望》詩，雲：「玉晨鐘韻上空虛，畫戟祥煙擁帝居。極目向南無限地，綠煙深處
認中書。」則其意著矣。乃知朝士妄想，自古已然，可付一笑。

今世所道俗語，多唐以來人詩。「何人更向死前休」，韓退之詩也；「林下何曾見一人」，
靈澈詩也；「長安有貧者，為瑞不宜多」，羅隱詩也；「世亂奴欺主，年衰鬼弄人。海枯終
見底，人死不知心」，杜荀鶴詩也；「事向無心得」，章碣詩也；「但有路可上，更高人也
行」，龔霖詩也；「忍事敵災星」，司空圖詩也；「一朝權入手，看取令行時」，朱灣詩也；
「自己情雖切，他人未肯忙」，裴說詩也；「但知行好事，莫要問前程」，馮道詩也；「在
家貧亦好」，戎昱詩也。

漢隸歲久風雨剝蝕，故其字無複鋒芒。近者杜仲微乃故用禿筆作隸，自謂得漢刻遺法，
豈其然乎？

曾子宣丞相嘗排蔡京于欽聖太后簾前。太后不以為然，曾公論不已，太后曰：「且耐辛苦。」
蓋禁中語，欲遣之使退，則曰「耐辛苦」也。京已出太原複留。

趙正夫丞相薨，車駕臨幸。夫人郭氏哭拜，請恩澤者三事，其一乃乞於諡中帶一「正」
字。餘二事皆即許可，惟賜諡事獨曰：「待理會。」平時徽廟凡言「待理會」者，皆不許
之詞也。正夫遂諡清憲。

富鄭公初請功德院，得敕額曰奉親。已而乃作兩院，共用一名，謂之南奉親院、北奉親
院。

陳魯公薨，以其遭際龍飛，又薨於位，與王岐公同，於是詔用岐西元豐末贈典，超贈太
師，其他恩數皆視歧公，猶可也，及其家請諡，遂特賜諡曰文恭，蓋亦用岐公諡。用他
人之諡以為恩數，自古烏有此事哉！

諺有曰「濮州鐘」，世不知為何等語。嘗有人死，見陰官，濮州人也，問以此，亦不能對。
予案：此事見《周世宗實錄》。顯德六年二月丁醜，幸太清觀。先是，乾明門外修太清觀
成，上聞濮州有大鐘，聲聞十裡，乃命徙之，以賜是觀，至是往觀焉。

予參成都議幕，攝事漢嘉，一見荔子熟。時淩雲山、安樂園皆盛處，糾曹何預元立、法
曹蔡迨肩吾皆佳士，日相與同盤桓。薛許昌亦嘗以成都幕府來攝郡，未久罷去，故其《荔
枝》詩曰：「歲杪監州曾見樹，時新入座但聞名。」蓋恨不及時也。每與二君誦之。

東坡守杭，法外刺配顏巽父子。禦史論為不法，累章不已。蘇公雖放罪，而顏巽者竟以
朝旨放自便。自是豪猾益甚，以藥塗鹽鈔而用，既毀抹，賂主者浸洗之。藥盡去而鈔不
傷，雖老於其事者不能辨。他不法尤眾。有司稍按治，輒劫持之曰：「某官乃元祐奸黨，
蘇某親舊，故觀望害我。」公形狀牒。時治黨籍方苛峻，雖臨司郡守，得其牒，輒畏縮，
解縱乃已。大觀中，胡奕修為提舉鹽事，會計已毀抹鹽鈔，得其奸，奏之，黥竄化州，
籍沒貲產，一方稱快。

天下名山，惟華山、茅山、青城山無僧寺。青城十裡外有一寺，曰布金，洪水壞之，今
複葺于旁裡許。

僧可遵者，詩本凡惡，偶以「直待眾生總無垢」之句為東坡所賞，書一絕於壁間。繼之
山中道俗隨東坡者甚眾，即日傳至圓通，遵適在焉，大自矜詡，追東坡至前途。而途中
又傳東坡《三峽橋》詩，遵即對東坡自言：「有一絕，卻欲題《三峽》之後，旅次不及書。」
遂朗吟曰：「君能識我湯泉句，我卻愛君《三峽》詩。道得可咽不可漱，幾多詩將豎降旗。」
東坡既悔賞拔之誤，且惡其無禮，因促駕去。觀者稱快。遵方大言曰：「子瞻護短，見我
詩好甚，故妒而去。」徑至棲賢，欲題所舉絕句。寺僧方礱石刻東坡詩，大詬而逐之。
山中傳以為笑。





卷五

種徵君明逸，既隱操不終，雖驟登侍從，眷禮優渥，然常懼讒嫉。其《寄懷》詩曰：「予
生背時性孤僻，自信已道輕浮名。中途失計被簪紱，目睹寵辱心潛驚。雖從鵷鸞共班序，
常恐青繩微有聲。清風滿壑石田在，終謝吾君甘退耕。」其憂畏如此。又有《寄二華隱
者》詩曰：「我本厭虛名，致身天子庭。不終高尚事，有愧少微星。北闕空追悔，西山羨
獨醒。秋風舊期約，何日去冥冥？」然其後卒遭王嗣宗之辱，可以為輕出者之戒。世傳
常夷甫晚年悔仕，亦不足多怪也。

宋太素尚書《中酒》詩雲：「中酒事俱妨，偷眠就黑房。靜嫌鸚鵡鬧，渴憶荔枝香。病與
慵相續，心和夢尚狂。從今改題品，不號醉為鄉。」
非真中酒者，不能知此味也。

紹興中，有貴人好為俳諧體詩及箋啟，詩雲：「綠樹帶雲山罨畫，斜陽入竹地銷金。」《上
汪內相啟》雲：「長楸脫卻青羅帔，綠蓋千層；俊鷹解下綠絲絛，青雲萬里。」後生遂有
以為工者。賴是時前輩猶在，雅正未衰，不然與五代文體何異。此事系時治，忽非細事
也。

承平時，鄜州田氏作泥孩兒，名天下，態度無窮，雖京師工效之，莫能及。一對至直十
縑，一床至三十千，一床者或五或七也。小者二三寸，大者尺餘，無絕大者。予家舊藏
一對臥者，有小字雲：「鄜畤田濆制。」紹興初，避地東陽山中，歸則亡之矣。

隆興間，有揚州帥，貴戚也。宴席間語客曰：「諺謂三世仕宦，方解著衣吃飯。僕欲作一
書，言衣帽酒餚之制，未得書名。」通判鮮於廣，蜀人，即對曰：「公方立勳業，今必無
暇及此。他時功成名遂，均逸林下，乃可成書耳。請先立名曰《逸居集》。」帥不之悟。
有牛簽判者，京東歸正官也，輒操齊音曰：「安撫莫信，此是通判罵安撫飽食暖衣，逸居
而無教，則近於禽獸。是甚言語！」帥為發怒赧面，而通判欣然有得色。

晁子止雲：曾見東坡手書《四州環一島》詩，其間「茫茫太倉中」一句，乃「區區魏中
梁」，不知果否。蘇季真雲：《寄張文潛桄榔杖》詩，初本雲「酒半消」，其下雲：「江邊
獨曳桄榔仗，林下閑尋蓽撥苗。」「盛孝章」又誤為「孝標」。已而悟，故盡易之。雖其
家所傳，然去今所行亡字韻殊遠，恐傳之誤也。

范致能在成都，嘗求亭子名，予曰：「思鱸。」致能大以為佳，時方作墨，即以銘墨背。
然不果築亭也。

臨邛夾門鎮，山險處，得瓦棺，長七尺，厚幾二寸，與今木棺略同，但蓋底相反。骨猶
不壞。棺外列置瓦器，皆極淳古。時靖康丙午歲也，李知幾及見之。

市人有以博戲取人財者，每博必大勝，號「松子量」，不知何物語也，亦不知其字雲何。
李端叔為人作墓誌亦用此三字。端叔前輩，必有所據。

今官制：光祿大夫轉銀青，銀青轉金紫，金紫轉特進。五代以前，乃自銀青轉金紫，金
紫轉光祿，光祿轉特進。據馮道《長樂老序》所載甚詳。

莊文太子，初封鄧王。予為陳魯公、史魏公言，鄧王乃錢俶歸朝後所封；又哲宗之子早
薨，亦封鄧王，當避此不祥之名。二公曰：「已降詔，俟郊禮改封可也。」莊文竟早世。

東坡《贈趙德麟秋陽賦》雲：「生於不土之裡，而詠無言之詩。」蓋寓「畤」字也。

尹少稷強記，日能誦麻沙版本書厚一寸。嘗于呂居仁舍人坐上記曆日，酒一行，記兩月，
不差一字。

肅王與沈元用同使虜，館于燕山湣忠寺。暇日無卿，同行寺中，偶有一唐人碑，辭皆偶
儷，凡三千餘言。元用素強記，即朗誦一再。肅王不視，且聽且行，若不經意。元用歸，
欲矜其敏，取紙追書之。不能記者闕之，凡闕十四字。書畢，肅王視之，即取筆盡補其
所闕，無遺者，又改元用謬誤四五處，置筆他語，略無矜色。元用駭服。

靖康兵亂，宣和舊臣悉已遠竄。黃安時居壽春，歎曰：「造禍者全家盡去嶺外避地，卻令
我輩橫屍路隅耶！」安時卒死於兵，可哀也。

高宗除喪，予以禮部郎入讀祝。至幾筵殿，蓋帝平日所禦處也。殿三間，殊非高大，陳
列幾席、椸枷之類，亦與常人家不甚相遠。猶想見高廟之儉德也。

「夜涼疑有雨，院靜似無僧」，潘逍遙詩也。

田登作郡，自諱其名，觸者必怒，吏卒多被榜笞。於是舉州皆謂燈為火。上元放燈，許
人入州治遊觀。吏人遂書榜揭於市曰：「本州依例放火三日。」

劉隨州詩：「海內猶多事，天涯見近臣。」言天下方亂，思見天子而不可得，得天子近臣
亦足自尉矣。見天子近臣已足自慰，況又見之於天涯乎！其愛君憂國之意，鬱然見於言
外。

紹興間，復古殿供禦墨，蓋新安墨工戴彥衡所造。自禁中降出雙角龍文，或雲米友仁侍
郎所畫也。中官欲于苑中作墨灶，取西湖九裡松作煤。
彥衡力持不可，曰：「松當用黃山所產，此平地松豈可用！」人重其有守。

祖母楚國夫人，大觀庚寅在京師病累月，醫藥莫效，雖名醫如石藏用輩皆謂難治。一日，
有老道人狀貌甚古，銅冠緋氅，一丫髻童子操長柄白紙扇從後。過門自言：「疾無輕重，
一炙立愈。」先君延入，問其術。道人探囊出少艾，取一磚灸之。祖母方臥，忽覺腹間
痛甚，如火灼。道人遂徑去，曰九十歲。追之，疾馳不可及。祖母是時未六十，複二十
餘年，年八十三，乃終。祖母沒後，又二十年，從兄子楫監三江鹽場，偶飲酒于一士人
毛氏，忽見道人，衣冠及童子，悉如祖母平日所言。方愕然，道人忽自言京師灸磚事，
言訖遽遁去，遍尋不可得。毛君雲：其妻病，道人為灸屋柱十餘壯，脫然愈。方欲謝之，
不意其去也。世或疑神仙，以為渺茫，豈不謬哉。

《齊民要術》有鹹杬子法，用杬木皮漬鴨卵。今吳人用虎仗根漬之，亦古遺法。

曹詠為浙漕，一日，坐客言徽州汪王靈異者，詠問汪王若為對。有唐永夫者在坐，遽曰：
「可對曹漕。」詠以為工，遂愛之。曾覿字純甫，偶歸正官蕭鷓巴來謁。既退，複一客
至，其所狎也。因問曰：「蕭鷓巴可對何人？」客曰：「正可對曾鶉脯。」覿以為嫚己，
大怒，與之絕。然「鷓巴」北人實謂之「劄八」。

童貫為太師，用廣南龔澄樞事故；林靈素為金門羽客，用閩王時譚紫霄故事。嗚呼異哉！

元豐間，建尚書省於皇城之西，鑄三省印。米芾謂印文背戾，不利輔臣。故自用印以來，
凡為相者，悉投竄，善終者亦追加貶削，其免者蘇丞相頌一人而已。蔡京再領省事，遂
別鑄公相之印。其後，家安國又謂省居白虎位，故不利。京又因建明堂，遷尚書省於外
以避之。然京亦竄死，二子坐誅，其家至今廢。不知為善而遷省易印以避禍，亦愚矣哉！

王黼作相，請朝假歸咸平焚黃，畫舫數十，沿路作樂，固已駭物論。紹興中，秦熺亦歸
金陵焚黃，臨安及轉運司舟舫盡選以行，不足，擇取於浙西一路，凡數百艘，皆窮極丹
雘之飾。郡縣監司迎餞，數百里不絕。平江當運河，結彩樓數丈，大合樂官妓舞於其上，
縹緲若在雲間，熺處之自若。

秦太師聚王禹玉孫女，故諸王皆用事。有王子溶者，為浙東倉司官屬，郡宴必與提舉者
同席，陵忽玩戲，無不至。提舉者事之反若官屬。已而又知吳縣，尤放肆。郡守宴客，
初就席，子溶遣縣吏呼伎樂伶人，即皆馳往，無敢留者。上元吳縣放燈，召太守為客，
郡治乃寂無一人。又嘗夜半遣廳吏叩府門，言知縣傳語，必面見。守醉中狼狽，攬衣秉
燭出問之。乃曰：「知縣酒渴，聞有鹹齏，欲覓一甌。」其陵侮如此。守亟取，遣人遺之，
不敢較也。

司馬安四至九卿，當時以為善宦，以今觀之，則謂之拙宦可也。彼汩喪廉恥，廣為道徑
者，不數年至公相矣，安用四至九卿哉？

蔡京賜第，有六鶴堂，高四丈九尺，人行其下，望之如蟻。

故都裡巷間，人言利之小者曰「八文十二」。謂十為諶，蓋語急，故以平聲呼之。白傅詩
曰：「綠浪東西南北路，紅欄三百九十橋。」宋文安公《宮詞》曰：「三十六所春宮館，
二月香風送管弦。」晁以道詩亦雲：「煩君一日殷勤意，示我十年感遇詩。」則詩家亦以
十為諶矣。

周宇文護與母閻書曰：「受形稟氣，皆知母子。誰知薩保如此不孝。」此乃對母自稱小名。
南齊武帝崩，郁林王即位，明帝謀廢立，右僕射王晏盡力相之。從弟思遠謂晏曰：「兄荷
武帝厚恩，一旦贊人如此事，何以自立？」因勸之引決。及晏拜驃騎，謂思遠兄恩徵曰：
「隆昌之末，阿戎勸我自裁。若用其語，豈有今日！」思遠曰：「如阿戎所見，猶未晚也。」
此乃對兄自稱小名。畢景儒《幕府燕閑錄》載：「蘇易簡安裝
及第時，與母書，自稱岷岷。」亦小名也。從伯父右司，小名馬哥，在京師省祖母楚國
夫人。出上馬矣，楚國偶有所問，自出屏後呼「馬哥」。親事官聞之，白伯父曰：「夫人
請吏部。」蓋此輩亦習聞之也。今吳人子弟稍長，便不欲人呼其小名，雖尊者亦以行第
呼之矣。風俗日薄，如此奈何。

宋白《石燭》詩雲：「但喜明如蠟，何嫌色似黳。」燭出延安，予在南鄭數見之。其堅如
石，照席極明。亦有淚如蠟，而煙濃，能熏汙帷幕衣服，故西人亦不貴之。

胡基仲嘗言：「韓退之《石鼓歌》雲『羲之俗書趁姿媚』，狂肆甚矣。」予對曰：「此詩至
雲『陋儒編詩不收入，二雅褊迫無委蛇』，其言羲之俗書，未為可駭也。」基仲為之絕倒。

王廣津《宮詞》雲：「新睡起來思舊夢，見人忘卻道勝常。」勝常猶今婦人言萬福也。前
輩尺牘有雲「尊候勝常」者，勝字當平聲讀。

拄仗，斑竹為上，竹欲老瘦而堅勁，斑欲微赤而點疏。賈長江詩雲：「揀得林中最細枝，
結根石上長身遲，莫嫌滴瀝紅斑少，恰是湘妃淚盡時。」善言拄杖者也。然非予有此癖，
亦未易賞音。

唐韓翃詩雲：「門外碧潭春洗馬，樓前紅燭夜迎人。」近世晏叔原樂府詞雲：「門外綠楊
春系馬，床前紅燭夜呼盧。」氣格乃過本句，不謂之剽可也。

張文昌《成都曲》雲：「錦江近西煙水綠，新雨山頭荔枝熟。萬里橋邊多酒家，遊人愛向
誰家宿？」此未嘗至成都者也。成都無山，亦無荔枝。蘇黃門詩雲：「蜀中荔枝出嘉州，
其餘及眉半有不。」蓋眉之彭山縣已無荔枝矣，況成都乎？

先太傅自蜀歸，道中遇異人，自稱方五。見太傅曰：「先生乃西山施先生肩吾也。」遂授
道要。施公，睦州桐廬人，太傅晚乃自睦守掛冠，蓋有緣契矣。

張文昌《紗帽》詩雲：「惟恐被人偷剪樣，不曾閑戴出書堂。」皮襲美亦雲：「借樣裁巾
怕索將。」王荊公于富貴聲色略不動心，得耿天騭憲竹根冠，愛詠不已。予雅有道冠、
拄杖二癖，每自笑歎，然亦賴古多此賢也。

故都時，禦爐炭率斫作琴樣，胡桃紋，鵓鴿青。高宗紹興初，巡幸臨安，詔嚴州進炭，
止令用土產，勿拘舊制。

東坡自儋耳歸，至廣州舟敗，亡墨四篋，平生所寶皆盡，僅于諸子處得李墨一丸、潘穀
墨兩丸。自是至毗陵捐館舍，所用皆此三墨也。此聞之蘇季真雲。

世言東坡不能歌，故所作樂府詞多不協。晁以道雲：「紹聖初，與東坡別於汴上。東坡酒
酣，自歌《古陽關》。」則公非不能歌，但豪放不喜裁剪以就聲律耳。

山谷《水仙花》二絕「淡掃蛾眉綯一枝」及「只比江梅無好枝」者，見於李端叔集中，
然非端叔所及也。賀方回作《王子開輓詞》「和璧終歸趙，幹將不葬吳」者，見於秦少游
集中。子開大觀己醜卒于江陰，而返葬臨城，故方回此句為工，時少遊已沒十年矣。《水
仙花》則不可考，然氣格似山谷晚作，不類端叔也。

吳武安玠葬德順軍隴幹縣，今雖隔在虜境，松楸甚盛，歲時祀享不輟，虜不敢問也。玠
諡武安，而梁益間有廟，賜額曰「忠烈」。故西人至今但謂之吳忠烈雲。

姚福進者，兕麟之祖也，德順軍人，以挽強名于秦隴間。至今西人謂其族為姚硬弓家。

曲端、吳玠，建炎間有重名於陝西，西人為之語曰：「有文有武是曲大，有謀有勇是吳大。」
端能書，今閬中錦屏山壁間有其書，奇偉可愛。

成都江瀆廟北壁外，畫美髯一丈夫，據銀胡床坐，從者甚眾，邦人雲：「蜀賊李順也。」

邛州僧寺中版壁有趙諗題字。字既凡惡，語亦淺拙，不知當時何以中第如此之高。蓋希
時事力抵元祐，故有司不復計其文之工拙也。

永康軍導江縣迎祥寺有唐女真吳彩鸞書《佛本行經》六十捲。予嘗取觀之，字亦不甚工，
然多闕唐諱。或謂真本，為好事者易去，此特唐經生書耳。

利州武后畫像，其長七尺。成都有孟蜀時後妃祠堂，亦極修偉，絕與今人不類。福州大
支提山有吳越王紫袍寺，僧升椅子舉其領猶拂地，兩肩有汙跡。

老杜《海棕》詩，在左綿，所賦今已不存。成都有一株，在文明廳東廊前，正與制置司
簽廳門相直。簽廳乃故錦官閣。聞潼川尤多，予未見也。

成都石筍，其狀與筍不類，乃累疊數石成之。所謂海眼，亦非妄。瑟瑟，至今有得之者。
蜀食井鹽，如仙井大寧猶是大穴，若榮州則井絕小，僅容一竹筒，真海眼也。石犀在廟
之東階下，亦粗似一犀。正如陝之鐵牛，但望之大概似牛耳。石犀一足不備，以他石續
之，氣象甚古。

承平日，甚重宮觀。宣和中，晁以道知成州，有請，吏部報雲：「照會本官，歷任已曾住
宮觀，不合再有陳乞。」遂致仕而歸。

唐夔州在白帝城，地勢險固。本朝太平興國中，丁晉公為轉運使，始遷於瀼西。瀼西地
平不可守，又置瞿唐關使，于白帝屯兵，下臨瀼西。使有事，宜多置兵，則夔帥不能親
將，指臂倒置；若少置兵則關先不守，夔州必隨以破，可謂失策。大抵當時蜀已平，乃
移夔州；晉已平，乃移太原，皆不可曉。若使晉、蜀複為豪傑所得，彼能據一國，獨不
能複徒一城以就形勝耶？若雖有外寇，而其地尚為我有，乃舍險就易，此何理也。

忠州在陝路，與萬州最號窮陋，豈複有為郡之樂？白樂天詩乃雲：「唯有綠樽紅燭下，暫
時不似在忠州。」又雲：「今夜酒醺羅綺暖，被君融盡玉壺冰。」以今觀之，忠州那得此
光景耶？當是不堪司馬閑冷，驟易刺史，故亦見其樂爾。可憐哉。

曾子宣、林子中在密院，為哲廟言：「章子厚以隱士帽、紫直攝，系絛見從官，從官皆朝
服。其強肆如此。」上曰：「彼見蔡京亦敢爾乎？」
京時為翰林學士，不知何以得人主待之如此，真奸人之雄也。

祖宗故事：命官鎖廳舉進士者，先所屬選官考試所業，通者方聽取解。至省試程文紕繆
者，勒停；不合格者，亦贖銅放，永不得應舉。天聖間，方除前制。然未久，又詔文臣
許鎖廳兩次，武臣只許一次，其嚴如此。近歲泛許人應博學宏辭，遂有妄以此自稱。或
假手作所業獻禮部，亦許試。而程文繆不可讀，亦無以懲之，殆非也。

秦所作鄭白二渠，在今京兆府之涇陽，皆以涇水為源。白渠灌涇陽、高陵、櫟陽及耀州
雲陽、三原、富平，凡六縣。斗門百七十餘所，今尚存，然多廢不治。鄭渠所灌尤廣袤，
數倍于白渠。涇水乃絕深，不能複入渠口，渠岸又多摧圮填淤，比之白渠，尤不可措手
矣。

唐人喜赤酒、甜酒、灰酒，皆不可解。李長吉雲：「琉璃鐘，琥珀濃，小槽酒滴真珠紅。」
白樂天雲：「荔枝新熟雞冠色，燒酒初開琥珀香。」杜子美雲：「不放香醪如蜜甜。」陸
魯望雲：「酒滴灰香似去年。」

李虛己侍郎，字公受，少從江南先達學作詩，後與曾致堯倡酬。曾每曰：「公受之詩雖工，
恨啞耳。」虛己初未悟，久乃造入。以其法授晏元獻，元獻以授二宋，自是遂不傳。然
江西諸人，每謂五言第三字、七言第五字要響，亦此意也。

沈義倫諡恭惠，其家訴於朝，欲帶一「文」字，議者執不可而止。張知白諡文節，禦史
王嘉言請改諡文正，王孝先為相，亦不肯改。歐陽文忠公初但諡文，蓋以配韓文公。常
夷甫方兼太常，晚與文忠相失，乃獨謂公有定策功，當加忠字，實抑之也。李邦直作議，
不能固執，公論非之。當時士大夫相謂曰：「永叔不得諡文公，此諡必留與介甫耳。」其
後信然。

本朝進士，初亦如唐制，兼采時望。真廟時，周安惠公起，始建糊名法，一切以程文為
去留。

李允則，真廟時知滄州。虜圍城，城中無炮石，乃鑿冰為炮，虜解去。近時陳規守安州，
以泥為炮，城亦終不可下。

信州龍虎山漢天師張道陵後世，襲虛靜先生號，蠲賦役，自二十五世孫乾曜始，時天聖
八年也。今黃冠輩謂始於三十二代，非也。又獨謂三十二代為張虛靜，亦非也。





卷六

太宗朝，胡秘監周甫貶坊州團練副使，擅離徙所，至鄜州謁宋太素尚書，被劾，特置不
問。元祐中，陳正，字無己，為徐州教官，亦擅離任至南京別東城先生。諫官彈之，亦
不加罪。祖宗優待文士如此。

今上初登極，周丞相草儀注，稱「新皇帝」，蓋創為文也。

歐陽公記開寶錢文曰「宋通」。予按：周顯德錢文曰「周通」，故國初因之，亦曰「宋通」。
建隆、乾德中皆然，不獨開寶也。至太平興國以後，乃以年號為錢文，至今皆然。歐公
又謂寶元錢文曰「皇宋」。按《實錄》所載亦同，然今錢中又有雲「聖宋」者，大小錢皆
有之。大錢折二，始於熙寧，則此名乃或出於熙寧以後矣。

周世宗時，李景奉正朔，上表自稱唐國主，而周稱之曰江南國主。國書之制曰：「皇帝致
書恭問江南國主。」又發「君」字易「卿」字。至藝祖，于李煜則遂賜詔如藩方矣。仁
宗時，冊命趙元昊為夏主，蓋用江南故事。然亦賜詔，凡言及「卿」字處，即闕之，亦
或以「國主」代「卿」字。當時必有定製，然不盡見於國史也。

歐陽文忠公立論《易•繫辭》當為《大傳》，蓋古人已有此名，不始於公也。有黠僧遂投
其好，偽作韓退之《與僧大顛書》，引《繫辭》謂之《易大傳》，以示文忠公。公以合其
論，遂為之跋曰：「此宜為退之之言。」予嘗得此書石刻，語甚鄙，不足信也。

今僧寺輒作庫質錢取利，謂之長生庫，至為鄙惡。予按：梁甄彬嘗以束苎就長沙寺庫質
錢，後贖苎還，於苎束中得金五兩，送還之。則此事亦已久矣。庸僧所為，古今一揆，
可設法嚴絕之也。

先君入蜀時，至華之鄭縣，過西溪。唐昭宗避兵嘗幸之。其地在官道旁七八十步，澄深
可愛。亭曰西溪亭，蓋杜工部詩所謂「鄭縣亭子澗之濱」者。亭旁古松間，支徑入小寺，
外弗見也。有柟木版揭梁間甚大，書杜詩，筆亦雄勁，體雜顏、柳，不知何人書，墨挺
然出版上甚異。或雲墨著柟木皆如此。

宗正卿、少卿，祖宗因唐故事，必以國姓為之，然不必宗室也。元豐中，始兼用庶姓。
而知大宗正事，設官始於濮安懿王，始權任甚重，頗鐫損雲。

京師溝渠極深廣，亡命多匿其中，自名為「無憂洞」。甚者盜匿婦人，又謂之「鬼樊樓」。
國初至兵興，常有之，雖才尹不能絕也。

祥符東封，命王欽若、趙安仁並判兗州，二公皆見任執政也。慶曆初，西鄙未定，命夏
竦判永興，陳執中、範雍知永興，一州二守，一府三守，不知當時如何分職事。既非長
貳，文移書判之類必有程式，官屬胥吏何所稟承，國史皆不載，莫可考也。然當時諫官
禦史不以為非，諸公受之亦不力辭，豈在其時亦為便於事耶？宣和中複幽州，以為燕山
府，蔡靖知府，郭藥師同知。既增「同」字，則為長貳，與慶曆之制不同。

晁以道讀《魏書》，以為魏收獨無刑禍，既以壽終，又贈司空、尚書左僕射，諡文貞，以
此攻韓退之避修史之說。然收死後，竟以史筆多憾於人。齊亡之歲，塚被發，棄骨於外，
得禍亦不輕矣。

王荊公父名益，故其所著《字說》無「益」字。蘇東坡祖名序，故為人所序皆用「敘」
字；又以為未安，遂改作「引」，而謂「字序」曰「字說」。張芸叟父名蓋，故表中雲：「此
乃伏遇皇帝陛下。」今人或效之，非也。

古謂帶一為一腰，猶今謂衣為一領。周武帝賜李賢禦所服十三環金帶一腰是也。近世乃
謂帶為一條，語頗鄙，不若從古為一腰也。

黃巢之入長安，僖宗出境。豆盧瑑、崔沆、劉鄴、于琮、裴諗、趙濛、李溥、李湯皆守
節，至死不變。鄭綦、鄭系，義不臣賊，舉家自縊而死。以靖康京師之變言之，唐猶為
有人也。

晉語「兒」、「人」二字通用。《世說》載桓溫行經王大將軍墓，望之曰：「可兒，可兒。」
蓋謂「可人」為「可兒」也。故《晉書》及孫綽《與庾亮箋》，皆以為「可人」。又陶淵
明不欲束帶見鄉里小兒，亦是以「小人」為「小兒」耳，故《宋書》雲「鄉里小人」也。

晉人所謂「不意永嘉之末，複聞正始之音」，永嘉、正始，乃魏、晉年名。胡武平《上呂
丞相啟》雲：「手提天鐸，鏘正始之遺音；夢授神椽，擯奪朱之亂色。」蓋不悟正始為年
名也。

俗說唐、五代間事，每及功臣，多雲「賜無畏」，其言甚鄙淺。予兒時聞之，每以為笑。
及觀韓偓《金鑾密記》雲：「面處分，自此賜無畏，兼賜金三十兩。」又雲：「已曾賜無
畏，卿宜凡事皆盡言，直是鄙俚之言亦無畏。」以此觀之，無畏者，許之無所畏憚也。
然君臣之間，乃許之無所畏憚，是何義理？必起于唐末耳。

國初，舉人對策皆先寫策題，然策題不過一二十句。其後策題浸多，而寫題如初，舉人
甚以為苦。慶曆初，賈文元公為中丞，始奏罷之。

故事，台官無侍經筵者。賈文元公為中丞。仁祖以其精於經術，特召侍講邇英，自此遂
為故事。秦會之當國時，諫官禦史必兼經筵，而其子熺亦在焉。意欲博系擊者，輒令熺
於經筵侍對時諭之，經筵退，彈文即上。

予與尹少稷同作密院編修官，時陳魯公、史魏公為左右相。一日，過堂見魯公，語少款，
少稷忽曰「穡便難活，相公面上人。」又雲：「穡是右相薦，右相面上人。」又雲：「穡
是相公鄉人，處處為人關防。」魯公笑答雲：「康伯往年使虜，有李愈少卿者，來迓客，
自言漢兒也。雲女真、契丹、奚皆同朝，只漢兒不好。北人指曰漢兒，南人卻罵作番人。
愈之言，無乃與君類耶？」一座皆笑。

吳處厚字伯固，既上書告蔡新州詩事，自謂且顯擢。時已為漢陽守，比秩滿，僅移衛州。
予少時嘗見其謝表，曰：「今李常已移成都，則餘人次第複用。臣有兩子一婿，俱是選人，
到處撞見冤仇，何人更肯提挈？」處厚本能文，而表辭鄙淺如此者，意謂太母見之易曉
爾。

王黼在翰苑，嘗病疫危甚，國醫皆束手。二妾曰豔娥、素娥，侍疾坐於足。素娥泣曰：「若
內翰不諱，我輩豈忍獨生？惟當俱死爾。」豔娥亦泣，徐曰：「人生死有命，固無可奈何。
姊宜自寬。」黼雖昏臥，實俱聞之。既愈，素娥專房燕，封至涉人，豔娥遂辭去。及黼
誅，素娥者驚悖，不三日亦死，曩日俱死之言遂驗。

蜀老言：紹興初，漕粟嘉陵，以餉邊。每一斛至軍中，計其費為七十五斛。席大光、胡
承公為帥，始議轉船折運，於是費十減六七。向非二公，蜀已大困矣。故至今蜀人謂承
公為湖州鏡。

王性之記問該洽，尤長於國朝故事，莫不能記。對客指畫誦說，動數百千言，退而質之，
無一語謬。予自少至老，惟見一人。方大駕南渡，典章一切掃蕩無遺，甚至祖宗諡號亦
皆忘失，祠祭但稱廟號而已。又因討論禦名，禮部申省言：「未尋得《廣韻》。」方是時，
性之近在二百里內，非獨博記可詢，其藏書數百篋，無所不備，盡護致剡山，當路藐然
不問也。

王伯照長於禮樂，歷代及國朝議禮之書悉能成誦，亦可謂一時之傑。紹興末，為太常少
卿，遷禮部侍郎，猶兼少卿事，可謂得人。俄坐台評去。近時不惜人才至此。

都下買婢，謂未嘗入人家者為一生人，喜其多淳謹也。予在閩中，與何搢之同閱報狀，
見新進驟用者，搢之曰：「渠是一生人，宜其速進。」
予怪而詰之，搢之曰：「曾為朝士者，既為人所忌嫉，又多謗，故惟新進者常無患。」蓋
有激也。

杜詩「夜闌更秉燭」，意謂夜已夜矣，宜睡，而複秉燭，以見久客喜歸之意。僧德洪妄雲：
「更當平聲讀。」烏有是哉！

謝景魚家有陳無已手簡一編，有十餘貼，皆與酒務官托買浮炭者，其貧可知。浮炭者，
謂投之水中而浮，今人謂之麩炭，恐亦以投之水中則浮故也。白樂天詩雲「日暮半爐麩
炭火」，則其語亦已久矣。

四方之音有訛者，則一韻盡訛。如閩人訛「高」字，則謂「高」為「歌」，謂「勞」為「羅」。
秦人訛「青」字，則謂「青」為「萋」，謂「經」為「稽」。蜀人訛「登」字，則一韻皆
合口。吳人訛「魚」字，則一韻皆開口，他仿此。中原惟洛陽得天地之中，語音最正，
然謂「弦」為「玄」、謂「玄」為「弦」、謂「犬」為「遣」、謂「遣」為「犬」之類，亦
自不少。

予游邛州天慶觀，有陳希夷詩石刻雲：「因攀奉縣尹尚書水南小酌回，舍轡筘叩松扃，謁
高公。茶話移時，偶書二十八字。道門弟子圖南上。」其詩雲：「我謂浮榮真是幻，醉來
舍轡謁高公。因聆玄論冥冥理，轉覺塵寰一夢中。」末書「太歲丁酉」，蓋蜀孟昶時，當
石晉天福中也。
天慶本唐天師觀，詩後有文與可跋，大略雲：「高公者，此觀都威儀何昌一也。希夷從之
學鎖鼻術。」予是日迫赴太守宇文袞臣約飯，不能盡記，後卒不暇再到，至今以為恨。

予遊大邑鶴鳴觀，所謂張天師鵠鳴化也。其東北絕頂，又有上清宮，壁間有文與可題一
絕，曰：「天氣陰陰別作寒，夕陽林下動歸鞍。忽聞人報後山雪，更上上清宮上看。」

京口子城西南月觀，在城上，或雲即萬歲樓。京口人以為南唐時節度使每登此樓西望金
陵，嵩呼遙拜，其實非也。《京口記》雲晉王恭所作。
唐孟浩然有《萬歲樓》詩，見集中。

「水流天地外，山色有無中」，王維詩也。權德輿《晚渡揚子江》詩雲：「遠岫有無中，
片帆煙水上。」已是用維語。歐陽公長短句雲：「平山闌檻倚晴空，山色有無中。」詩人
至是蓋三用矣。然公但以此句施於平山堂為宜，初不自謂工也。東坡先生乃雲：「記取醉
翁語，山色有無中。」則似謂歐陽公創為此句，何哉？

世言荊公《四家詩》後李白，以其十首九首說酒及婦人，恐非荊公之言。白詩樂府外，
及婦人者實少，言酒固多，比之陶淵明輩，亦未為過。
此乃讀白詩不熟者，妄立此論耳。《四家詩》未必有次序，使誠不喜白，當自有故。蓋白
識度甚淺，觀其詩中如「中宵出飲三百杯，明朝歸揖二千石」、「揄揚九重萬乘主，謔浪
赤墀金鎖賢」、「王公大人借顏色，金章紫綬來相趨」、「一別蹉跎朝市間，青雲之交不可
攀」、「歸來入咸陽，談笑皆王公」、「高冠佩雄劍，長揖韓荊州」之類，淺陋有索客之風。
集中此等語至多，世俱以其詞豪俊動人，故不深考耳。又如以布衣得一翰林供奉，此何
足道，遂雲：「當時笑我微賤者，卻來請謁為交親。」宜其終身坎褵也。

杜牧之作《還俗老僧》詩雲：「雪發不長寸，秋寒力更微。獨尋一徑葉，猶挈衲殘衣。日
暮千峰裡，不知何日歸。」此詩蓋會昌寺廢佛寺時所作也。又有《斫竹》詩，亦同時作，
雲：「寺廢竹色死，官家寧爾留。霜根漸隨斧，風玉尚敲秋。江南苦吟客，何處寄悠悠。」
詞意悽愴，蓋憐之也。至李端叔《還俗道士》詩雲：「聞道華陽客，儒衣謁紫微。舊山連
藥賣，孤鶴帶雲歸。柳市名猶在，桃源夢已稀。還家見鷗鳥，應愧背船飛。」此道士還
俗，非不得已者，故直譏之耳。

聞人茂德言：沙糖中國本無之。唐太宗時外國貢至，問其使人：「此何物？」雲：「以甘
蔗汁煎。」用其法煎成，與外國者等。自此中國方有沙糖。

唐以前書傳，凡言及糖者皆糟耳，如糖蟹、糖薑皆是。

漢嘉城西北山麓，有一石洞，泉出其間，時聞洞中泉滴聲，良久一滴，清如金石。黃魯
直題詩雲：「古人題作東丁水，自古丁東直到今。我為改名方響洞，要知山水有清音。」

成都藥市以玉局化為最盛，用九月九日。《楊文公談苑》雲七月七日，誤也。

馬鞭擊貓，筇竹杖擊狗，皆節節斷折，物理之不可推者也。

亳州出輕紗，舉之若無，裁以為衣，真若煙霧。一州惟兩家能織，相與世世為婚姻，懼
他人家得其法也。雲自唐以來名家，今三百餘年矣。

禁中有哲宗皇帝宸翰四大字，曰「罰弗及嗣」，更無他語。此必紹聖、元符間有欲害元祐
黨人子孫者，故帝書此言，祖宗盛德如此。

故老言：大臣嘗從容請幸金明池，哲廟曰：「祖宗幸西池必宴射，朕不能射，不敢出。」
又木工楊琪作龍舟，極奇麗。或請一登之，哲廟又曰：「祖宗未嘗登龍舟，但臨水殿略觀
足矣。」後勉一幸金明，所謂龍舟，非獨不登，亦終不觀也。

唐人本謂禦史在長安者為西台，言其雄劇，以別分司東都，事見《劇談錄》。本朝都汴，
謂洛陽為西京，亦置禦史台，至為散地，以其在西京，號西台，名同而實異也。

唐人本以尚書省在大明宮之南，故謂之南省。自建炎軍興，蜀士以險遠，許就制置司類
試，與省試同。間有願赴行在省試者，亦聽之。蜀士因謂之赴南省，以大駕在東南也。
尤非是。

《北戶錄》雲：「廣人於山間掘取大蟻卵為醬，名蟻子醬。」按：按此即《禮》所謂「蚳
醢」也，三代以前固以為食矣。然則漢人以蛙祭宗廟，何足怪哉！

祖宗以來至靖康間，文武臣僚罷官，或服闋，或被罪，敘複到闕，皆有期限。如有故，
須自陳給假。至建炎初，以軍興道梗，始有三年之限。
後有特許從便赴闕，猶降旨雲：「候邊事寧息日依舊。」然遂不復舉行矣。

今人書「某」為「厶」，皆以為俗從簡便，其實古「某」字也。《谷梁》桓二年：「蔡侯、
鄭伯會于鄧。」范寧注曰：「鄧，厶地。」陸德明《釋文》曰：「不知其國，故雲厶地，
本又作某。」

江鄰幾《嘉祐雜誌》言：「唐告身初用紙，肅宗朝有用絹者，貞元後始用綾。」予在成都
見周世宗除劉仁贍侍中告，乃用紙，在金彥亨尚書之子處。

《嘉祐雜誌》雲：「峨眉雪蛆治內熱。」予至蜀，乃知此物實出茂州雪山。雪山四時常有
積雪，彌遍嶺穀，蛆生其中。取雪時並蛆取之，能蠕動。久之雪消，蛆亦消盡。

會稽鏡湖之東，地名東關，有天花寺。呂文靖嘗題詩雲：「賀家湖上天花寺，一一軒窗向
水開。不用閉門防俗客，愛閑能有幾人來。」今寺乃在草市通衢中，三面皆民間廬舍，
前臨一支港，與詩殊不合，豈陵穀之變遽已如此乎？或謂寺本在湖中，後徙於此。

蘇叔黨政和中至東都，見妓稱「錄事」，太息語廉宣仲曰：「今世一切變古，唐以來舊語
盡廢，此猶存唐舊為可喜。」前輩謂妓曰酒糾，蓋謂錄事也。相藍之東有錄事巷，傳以
為朱梁時名妓崔小紅所居。

張真甫舍人，廣漢人，為成都帥，蓋本朝得蜀以來所未有也。未至前旬日，大風雷，龍
起劍南西川門，揭牌擲數十步外，壞「南」字，爪跡宛然，人皆異之。真甫名震。或為
之說曰：元豐末，貢院火，而焦蹈為首魁，當時語曰「火焚貢院狀元焦」，無能對者，今
當以「雷起譙門知府震」為對。然歲餘，真甫以疾不起。方未病時，府治堂柱生白芝三，
諂者謂之玉芝。予按《酉陽雜俎》「芝白為喪」，真甫當之。

自元豐官制，尚書省複二十四曹，繁簡絕異。在京師時，有語曰：「吏勳封考，筆頭不倒。
戶度金倉，日夜窮忙。禮祠主膳，不識判硯。兵職駕庫，典了 霸。刑都比門，總是冤
魂。工屯虞水，白日見鬼。」及大駕幸臨安，喪亂之後，士大夫亡失告身、批書者多。
又軍賞百倍平時，賂賄公行，冒濫相乘，畐軍日滋，賦劍愈繁，而刑獄亦眾，故吏、戶、
刑三曹吏胥，人人富饒，他曹寂莫彌甚。吏輩又為之語曰：「吏勳封考，三婆兩嫂。戶度
金倉，細酒肥羊。禮祠主膳，啖齏吃面。兵職駕庫，咬薑呷醋。刑都比門，人肉餛飩。
工屯虞水，生身餓鬼。」

高宗行幸揚州，郡人李易為狀元。次舉駐蹕臨安，而狀元張九成亦貫臨安。時以為王氣
所在。方李易唱第時，上顧問：「此人合眾論否？」時相對曰：「易乃楊州州學學正，必
合眾論。」人笑其敷奏之陋。

唐以來，皇子不兼師傅官，以子不可為父師也。其後失於檢點，乃有兼者。治平中，賈
黯草《東陽郡王顥檢校太傅制》，建明其失。自後皇子及宗室卑行合兼三師者，悉改為三
公。政和中，省太尉、司徒、司空之官，而置少師、少傅、少保，皇子乃複兼師傅，自
嘉王楷始。

今參和政事恩數比門下、中書侍郎，在尚書左右丞之上，其議出於李漢老。漢老時為右
丞，蓋暗省轉廳，可徑登揆路也。呂丞相元直覺此意，排去之。然自此遂為定製。

蔚藍乃隱語天名，非可以義理解也。杜子美《梓州金華山》詩雲：「上有蔚藍天，垂光抱
瓊台。」猶未有害。韓子蒼乃雲：「水色天光共蔚藍」，乃直謂天與水之色俱如藍耳，恐
又因杜詩而失之。

鬍子遠之父，唐安人，家饒財，常委僕權錢，得錢引五千緡，皆偽也。家人慾訟之，胡
曰：「幹僕已死，豈忍使其孤對獄耶？」或謂減其半價予人，尚可得二千餘緡。胡不可，
曰：「終當誤人。」乃取而火之，泰然不少動心。其家暴貴，宜哉。

杜子美《梅雨》詩雲：「南京西浦道，四月熟黃梅。湛湛長江去，冥冥細雨來。茅茨疏易
濕，雲霧密難開。竟日蛟龍喜，盤渦與岸回。」蓋成都所賦也。今成都乃未嘗有梅雨，
惟秋半積陰氣令蒸溽，與吳中梅雨時相類耳。豈古今地氣有不同耶？





卷七

熙甯癸醜，華山阜頭峰崩。峰下一嶺一谷，居民甚眾，皆晏然不聞，乃越四十裡外平川，
土石雜下如簸揚，七社民家壓死者幾萬人，壞田七八千頃，固可異矣。紹興間，嚴州大
水。壽昌縣有一小山，高八九丈，隨水漂至五裡外，而四傍草木廬舍，比水退，皆不壞，
則此山殆空行而過也。

韓魏公家不食蔬，以脯醢當蔬盤，度亦始於近時耳。

曾子宣丞相家，男女手指皆少指端一節，外甥亦或然。或雲襄陽魏道輔家世指少一節。
道輔之姊嫁子宣，故子孫肖其外氏。

故都殘暑，不過七月中旬。俗以望日具素饌享先，織竹作盆盎狀，貯紙錢，承以一竹焚
之。視盆倒所向，以占氣候。謂向北則冬寒，向南則冬溫，向東西則寒溫得中，謂之盂
蘭盆，蓋俚俗老媼輩之言也。又每雲：「盂蘭盆倒則寒來矣。」晏元獻詩雲：「紅白薇英
落，朱黃槿豔殘。家人愁溽暑，計日望盂蘭。」蓋亦戲述俗語耳。

歐陽公謫夷陵時，詩雲：「江上孤峰蔽綠蘿，縣樓終日對嵯峨。」蓋夷陵縣治下臨峽，江
名綠蘿溪。自此上溯，即上牢關，皆山水清絕處。孤峰者即甘泉寺山，有孝女泉及祠在
萬竹間，亦幽邃可喜，峽人歲時游觀頗盛。予入蜀，往來皆過之。韓子蒼舍人《泰興縣
道中》詩雲：「縣郭連青竹，人家蔽綠蘿。」似因歐公之句而失之。此詩蓋子蒼少作，故
不審雲。

秦會之跋《後山集》，謂曾南豐修《英宗實錄》，辟陳無己為屬。孫仲益書數百字詆之，
以為無此事。南豐雖嘗預修《英宗實錄》，未久即去，且南豐自為吏屬，烏有辟官之理，
又無已元祐中方自布衣命官，故仲益之辨，人多是之。然以予考其實，則二公俱失也。
南豐元豐中還朝，被命獨修《五朝史實》，許辟其屬，遂請秀州崇德縣令刑恕為之。用選
人已非故事，特從其請，而南豐又援經義局辟布衣徐禧例，乞無已檢討，廟堂尤難之。
會南豐上《太祖經敘論》，不合上意，修《五朝史》之意浸緩。未幾，南豐以憂去，遂已。
會之但誤以《五朝史》為《英宗實錄》耳，至其言辭無已事，則實有之，有可謂無也。


學士院移文三省名「諮報」，都司移文六曹名「刺」。

前代，夜五更至黎明而終。本朝外延及外郡悉用此制，惟禁中未明前十刻更終，謂之待
旦。蓋更終則上禦盥櫛，以俟明出禦朝也。祖宗勤於政事如此。

予兒時見宋修撰匋為先君言：「某艱難中以轉餉至行在，時方避虜海道，上大喜，令除待
制。呂相元直雅不相樂，乃曰：『宋匋系直龍圖閣，便除待制，太超躐，欲且與修撰。修
撰與待制，亦只爭一等。候更有勞，除待制不晚。』遂除秘撰。」宋公言之太息曰：「此
某命也。」頃予被命修《高宗聖政》及《實錄》，見《日曆》所載，實有此事。自昔大臣
以私意害人，此其小小者耳。

高廟駐蹕臨安，艱難中，每出猶鋪沙藉路，謂之黃道，以三衙兵為之。紹興末內禪，駕
過新宮，猶設黃道如平時。明日壽皇出，即撤去，遂不復用。

族伯父彥遠言：少時識仲殊長老，東坡為作《安州老人食蜜歌》者。一日，與數客過之，
所食皆蜜也。豆腐、麵筋、牛乳之類，皆漬蜜食之，客多不能下箸。惟東坡性亦酷嗜蜜，
能與之共飽。崇寧中，忽上堂辭眾。是夕，閉方太門自縊死。及火化，舍利五色不可勝
計。鄒忠公為作詩雲：「逆行天莫測，雉作瀆中經。漚滅風前質，蓮開火後形。缽盂殘蜜
白，爐篆冷煙青。空有誰家曲，人間得細聽。」彥遠又雲：殊少為士人，遊蕩不羈。為
妻投毒羹胾中，幾死，啖蜜而解。醫言複食肉則毒發，不可複療，遂棄家為浮屠。鄒公
所謂「誰家曲」者，謂其雅工於樂府詞，猶有不羈之餘習也。

晏元獻為藩郡，率十許日乃一出廳，僚吏旅揖而已。有欲論事，率因親校轉白，校複傳
可否以出，遂退。呂正獻作相及平章軍國事時，於便坐接客，初惟一揖，即端坐自若，
雖從官亦以次起白。及退，複起一揖，未嘗離席。蓋祖宗時輔相之尊嚴如此，時亦不以
為非也。

東坡詩雲：「大弨一弛何緣彀，已覺翻翻不受檠。」《考工記》：「弓人寒奠體。」注曰：「奠，
讀為定。至冬膠堅，內之檠中，定往來體。
」《釋文》：「檠，音景。」《前漢•蘇武傳》：「武能網紡繳，檠弓弩。」顏師古曰：「檠，
謂輔正弓弩，音警。又巨京反。」東坡作平聲葉，蓋用《漢書》注也。

豐相之於舒通道，鄒志完于呂望之，其為人似不類，然相與皆厚甚，不以鄉里及同僚故
也。相之為中司時，猶力薦通道。志完元符中進用，則實由望之薦也。及以直諫遠竄，
望之坐薦非其人，褫官。謝表雲：「臣之與浩，實匪素交。以其嘗備學校之選於先朝，能
陳詩賦之非於元祐，比緣薦士，遂取充員。豈期螻蟻之微，自速雷霆之遣。」其敘陳終
不以志完為非，亦不易矣。

《宋白集》有《賜諸道節度觀察防團刺史知州以下賀登極進奉詔書》，雲：「朕仰承先訓，
纘嗣丕基。眷命曆之有歸，想寰區之同慶。卿輟由俸祿，恭備貢輸，遙陳稱賀之誠，知
乃盡忠之節。省覽嘉歎，再三在懷。」實真廟登極時詔書也。乃知是時貢物，皆守臣以
俸祿自備。今既以庫金為貢，而推恩則如故，可謂厚恩矣。

前輩遇通家子弟，初見請納拜者，既受之，則設席，望其家遙拜其父祖，乃就坐。先君
尚行之。

前輩置酒飲客，終席不褫帶。毛達可守京口時尚如此。後稍廢，然猶以冠帶勸酬，後又
不講。紹興末，胡邦衡還朝，每與客飲，至勸酒，必冠帶再拜。朝士皆笑其異眾，然邦
衡名重，行之自若。

元豐七年秋宴，神廟舉禦觴示丞相王岐公以下，忽暴得風疾，手弱觴側，餘酒沾汙禦袍。
是時京師方盛歌《側金盞》，皇城司中官以為不祥，有歌者輒收系之，由是遂絕。先楚公
進《裕陵輓詞》有雲：「輅從元朔朝時破，花是高秋宴後萎。」二句皆當時實事也。

天聖、明道間，京師盛歌一曲曰《曹門高》。未幾，慈聖太后受冊中宮，人以為驗矣。其
後宣仁與慈聖皆垂箔攝政，而宣仁實慈聖之甥，以故選配英廟，則徵兆之意若曰：「曹門
之高，當相繼而起也。」何其神哉！

趙相挺之使虜，方盛寒，在殿上。虜主忽顧挺之耳，愕然急呼小胡指示之，蓋閹也。俄
持一小玉合子至，合中有藥，色正典，塗挺之兩耳周匝而去，其熱如火。既出殿門，主
客者揖賀曰：「大使耳若用藥遲，且拆裂缺落，甚則全耳皆墜而無血。」扣其玉合中藥為
何物，乃不肯言，但雲：「此藥市中亦有之，價甚貴，方匕直錢數千。某輩早朝遇極寒，
即塗少許。吏卒輩則別有藥，以狐溺調塗之，亦效。」

遼人劉六符，所謂劉燕公者，建議于其國，謂：「燕、薊、雲、朔，本皆中國地，不樂屬
我。非有以大收其心，必不能久。」虜主宗真問曰：「如何可收其心？」曰：「斂於民者
十減其四五，則民惟恐不為北朝人矣。」虜主曰：「如國用何？」曰：「臣願使南朝，求
割關南地，而增戍閱兵以脅之。南朝重於割地，必求增歲幣。我托不得已受之。俟得幣，
則以其數對減民賦可也。」宗真大以為然，卒用其策得增幣。而他大臣背約，才以幣之
十二減賦，民固已喜。及洪基嗣立，六符為相，複請用元議。洪基亦仁厚，遂盡用銀絹
二十萬之數，減燕、雲租賦。故其後虜政雖亂，而人心不離，豈可謂虜無人哉！

仁宗皇帝慶曆中嘗賜遼使劉六符飛白書八字，曰：「南北兩朝永通和好。」會六符知貢舉，
乃以「兩朝永通和好」為賦題，而以「南北兩朝永通和好」為韻，雲：「出南朝皇帝禦飛
白書。」六符蓋為虜畫策增歲賂者，然其尊戴中國尚爾如此，則盟好中絕，誠可惜也！

王荊公素不樂滕元發、鄭毅夫，目為「滕屠」、「鄭酤」。然二公資豪邁，殊不病其言。毅
夫為內相，一日送客出郊，過朱亥塚，俗謂之屠兒原者，作詩雲：「高論唐虞儒者事，賣
交負國豈勝言。憑君莫笑金槌陋，卻是屠酤解報恩。」

予幼歲侍先君避亂東陽山中，有北僧年五十餘，戇樸無能，自言沈相義倫裔孫，攜遺像
及告身詔敕甚備。且雲義倫之後，惟己獨存，欲訴於朝，求一官還俗。不知竟何往也。

《詩正義》曰：「絡緯鳴，懶婦驚。」宋子京《秋夜》詩雲：「西風已飄上林葉，北斗直
掛建章城。人間底事最堪恨，絡緯啼時無婦驚。」其妙於用事如此。

孫少述一字正之，與王荊公交最厚。故荊公《別少述》詩雲：「應須一曲千回首，西去論
心有幾人。」又雲：「子今此去來何時，後有不可誰予規？」其相與如此。及荊公當國，
數年不復相聞，人謂二公之交遂睽。故東坡詩雲：「蔣濟謂能來阮籍，薛宣真欲吏朱雲。」
劉舍人貢父詩雲：「不負與公《遂初賦》，更傳中散《絕交書》。」然少述初不以為意也。
及荊公再罷相歸，過高沙，少述適在焉。亟往造之，少述出見，惟相勞苦及吊元澤之喪，
兩公皆自忘其窮達。遂留荊公置酒共飯，劇談經學，抵暮乃散。荊公曰：「退即解舟，無
由再見。」少述曰：「如此更不去奉謝矣。」然惘惘各有惜別之色。人然後知兩公之未易
測也。

杭僧思聰，東坡為作《字說》者，大觀、政和間，挾琴游梁，日登中貴人之門。久之，
遂還俗，為御前使臣。方其將冠巾也，蘇叔黨因浙僧入都送之詩曰：「試誦《北山移》，
為我招琴聰。」詩至已無及矣。參寥政和中老矣，亦還俗而死，然不知其故。

陶淵明《遊斜川》詩，自敘辛醜歲年五十。蘇叔黨宣和辛醜亦年五十，蓋與淵明同甲子
也。是歲得園於許昌西湖上，故名之曰小鈄川雲。

夏文莊，初諡文正，劉原父持以為不可，至曰：「天下謂竦邪，而陛下諡之正。」遂改今
諡。宋子京作祭文，乃曰：「惟公溫厚粹深，天與其正。」蓋謂夏公之正，天與之，而人
不與。當時自有此一種議論。故張文定甚惡石徂徠，詆之甚力，目為狂生。東坡《議學
校貢舉狀》雲：「使孫複、石介尚在，則迂闊矯誕之士也，可施之於政事之間乎？」其言
亦有自來。歐公作《王洙源叔參政墓誌》曰：「夏竦卒，天子以東宮恩賜諡文獻。洙為知
制誥，封還曰：『此僖祖諡也。』於是太常更諡文莊。」與他書異。

壹、貳、三、肆、伍、陸、柒、捌、玖、拾，字書皆有之，正是三字；或讀作七南反耳。
柒字，晉、唐人書或作漆，亦取其同音也。

三舍法行時，有教官出《易》義題雲：「乾為金，坤又為金，何也？」諸生乃懷監本《易》
至簾前請雲：「題有疑，請問。」教官作色曰：「經義豈當上請？」諸生曰：「若公試，固
不敢。今乃私試，恐無害。」教官乃為講解大概。諸生徐出監本，複請曰：「先生恐是看
了麻沙本。若監本，則坤為釜也。」教授皇恐，乃謝曰：「某當罰。」即輸罰，改題而止。
然其後亦至通顯。

老杜《哀江頭》雲：「黃昏胡騎塵滿城，欲往城南忘城北。」言方皇惑避死之際，欲往城
南，乃不能記孰為南北也。然荊公集句，兩篇皆作「欲往城南望城北。」或以為舛誤，
或以為改定，皆非也。蓋所傳本偶不同，而意則一也。北人謂向為望，謂欲往城南，乃
向城北，亦皇惑避死，不能記南北之意。

先夫人幼多在外家晁氏，言諸晁讀杜詩：「稚子也能賒」，「晚來幽獨恐傷神」，「也」字、
「恐」字，皆作去聲讀。

蜀人石耆公言：「蘇黃門嘗語其侄孫在庭少卿曰：《哀江頭》即《長恨歌》也。《長恨》冗
而凡，《哀江頭》簡而高。」在庭曰：「《常武》與《桓》二詩，皆言用兵，而繁簡不同，
蓋此意乎？」黃門搖手曰：「不然。」

姓「但」者，音若「檀」。近歲有嶺南監司曰但中庸是也。一日，朝士同觀報狀，見嶺南
郡守以不法被劾，朝旨令但中庸根勘。有一人輒歎曰：「此郡守必是權貴所主。」問：「何
以知之？」曰：「若是孤寒，必須痛治，此乃令但中庸根勘，即是有力可知。」同坐者無
不掩口。其人悻然作色曰：「拙直宜為諸公所笑！」竟不悟而去。

今人解杜詩，但尋出處，不知少陵之意，初不如是。且如《岳陽樓》詩：「昔聞洞庭水，
今上岳陽樓。吳楚東南坼，乾坤日夜浮。親朋無一字，老病有孤舟。戎馬關山北，憑軒
涕泗流。」此豈可以出處求哉？縱使字字尋得出處，去少陵之意益遠矣。蓋後人元不知
杜詩所以妙絕古今者在何處，但以一字亦有出處為工。如《西昆酬倡集》中詩，何曾有
一字無出處者，便以為追配少陵，可乎？且今人作詩，亦未嘗無出處，渠自不知，若為
之箋注，亦字字有出處，但不妨其為惡詩耳。

壽皇時，禁中供禦酒名薔薇露，賜大臣酒謂之流香酒。分數旋取旨，蓋酒戶大小已盡察
矣。

韓魏公聲雌，文潞公步碎。相者以為二公若無此二事，皆非人臣之相。

慶曆中，河北道士賈眾妙善相，以為曾魯公脊骨如龍，王荊公目睛如龍，蓋人能得龍之
一體者，皆貴窮人爵。見豫章黃庠手曰：「左手得龍爪，雖當魁天下而不仕，若右手得之，
則貴矣。」庠果為南省第一，不及廷對而死。

俞秀老紫芝，物外高人，喜歌謳，醉則浩歌不止。故荊公贈之詩曰：「魯山眉宇人不見，
只有歌辭來向東。借問樓前蹋於捴，何如雲臥唱松風
。」又雲：「暮年要與君攜手，處處相煩作好歌。」不知者以為賦詩也。紫芝之弟清老，
欲為僧，荊公名之曰紫琳，因手簡目之為琳公，然清老卒未嘗祝發也。

臨江蕭氏之祖，五代時仕於湖南，為將校，坐事當斬，與其妻亡命焉。王捕之甚急。將
出境，會夜阻水，不能去，匿於人家霤槽中。湘湖間謂「霤」為「筧」。天將旦，有扣筧
語之曰：「君夫婦速去，捕者且至矣。」因亟去，遂得脫。卒不知告者何人，以為神物，
乃世世奉祀，謂之筧頭神。今參政照鄰，乃其後也。

晁以道《明皇打球圖》詩：「宮殿千門白晝開，三郎沈醉打球回。九齡已老韓休死，明日
應無諫疏來。」又《張果洞》詩雲：「怪底君王慚漢武，不誅方士守輪台。」皆偉論也。

歐陽公《早朝》詩雲：「玉勒爭門隨仗入，牙牌當殿報班齊。」李德芻言：「自昔朝儀，
未嘗有牙牌報班齊之事。」予考之，實如德芻之說。
問熟於朝儀者，亦惘然以為無有。然歐陽公必不誤，當更博考舊制也。

王荊公所賜玉帶，闊十四掐，號玉抱肚，真廟朝趙德明所貢。至紹興中，王氏猶藏之。
曾孫奉議郎始複進入禁中。

舅氏唐居正（意），文學氣節為一時師表。建炎初，避兵武當山中。病歿，遺文散落，無
複存者，獨《滁州漢高帝廟碑陰》尚存，今錄於此：「滁之西曰豐山，有漢高帝廟。或雲
漢諸將追項羽，道經此山。至今土俗以五月十七日為高帝生日，遠近畢集，薦餚觴焉。
某嘗從太守侍郎曾
，禱雨於廟，因讀庭中刻石，始知昔人相傳，蓋以五月十七為高帝忌日。按：《漢書》，
高帝十三年四月甲辰崩于長樂宮，五月丙寅葬長陵（注：自崩至葬凡二十三日）。疑五月
十七日必其葬日，又非忌日也。以曆推之，自上元甲子之歲，至高帝十二年四月晦日（是
年歲在丙午），凡積一百九十三萬六千三百六十三年，二千三百九十四萬九千五百九十一
月，七億七百二十四萬六千八十五日。以法除之，算外得五月朔己酉，十七日乙丑。則
丙寅葬日，乃十八日也。班固記漢初北平侯張蒼所有《顓帝曆》晦朔、月見、弦望、滿
虧，多非是。故高帝九年六月乙未晦日食。夫日食必於朔，而此食於晦，則先一日矣。
豈非丙寅乃當時十七日乎？不然，歲月久，傳者失之也。遂以告，公命書其碑陰。紹聖
二年五月旦記。」

劍門關皆石無寸土，潼關皆土無拳石。雖皆號天下險固，要之潼關不若劍門。然自秦以
來，劍門亦屢破矣，險之不可恃如此。

曾子宣丞相，元豐間帥慶州。未至，召還；至陝府，複還慶州，往來潼關。夫人魏氏作
詩戲丞相曰：「使君自為君恩厚，不是區區愛華山。」

南豐曾氏享先，用節羹、馣鵝、刡粥。建安陳氏享先，用肝串子、豬白割、血羹、肉汁。
皆世世守之，富貴不加，貧賤不廢也。

蘇子由晚歲游許昌賈文元公園，作詩雲：「前朝輔相終難得，父老諮嗟今亦無。」蓋謂方
仁祖時，士大夫多議文元，然自今觀之，豈易得哉？其感慨如此。





卷八

國初尚《文選》，當時文人專意此書，故草必稱「王孫」，梅必稱「驛使」，月必稱「望舒」，
山水必稱「清暉」。至慶曆後，惡其陳腐，諸作者始一洗之。方其盛時，士子至為之語曰：
「《文選》爛，秀才半。」建炎以來，尚蘇氏文章，學者翁然從之，而蜀士尤盛。亦有語
曰：「蘇文熟，吃羊肉。蘇文生，吃菜羹。」

蜀人見人物之可誇者，則曰「嗚呼」，可鄙者，則曰「噫嘻」。

秦丞相晚歲權尤重，常有數卒，皂衣持梃立府門外，行路過者稍顧視謦欬，皆呵止之。
嘗病告一二日，執政獨對，既不敢他語，惟盛推秦公勳業而已。明日入堂，忽問曰：「聞
昨日奏事甚久。」執政惶恐，曰：「某惟誦太師先生勳德，曠世所無。語終即退，實無他
言。」秦公嘻笑曰：「甚荷。」蓋已嗾言事官上章。執政甫歸，閣子彈章副本已至矣。其
忮刻如此。

興元褒城縣產礬石，不可勝計，與凡土石無異，雖數十百擔，亦可立取。然其性酷烈，
有大毒，非置瓦窯中煆三過，不可用。然猶動能害人，尤非他金石之比。《千金》有一方，
用礬石輔以乾薑、烏頭之類，名匈奴露宿丹，其酷烈可想見也。

陰平在今文州，有橋曰陰平橋。淳熙初，為郡守者大書立石於橋下曰：「鄧艾取蜀路。」
過者笑之。

建炎三年春，車駕倉卒南渡，駐蹕于杭。有侍臣召對者，既對，所陳劄子首曰：「恭惟陛
下歲二月東巡狩，至於錢塘。」呂相頤浩見之，笑曰：「秀才家，識甚好惡！」

淳熙中，黃河決入汴。梁、宋間歡言，謂之天水來。天水，國姓也。遺民以為國家恢復
之兆。

史魏公自少保六轉而至太師，中間近三十年，福壽康寧，本朝一人而已。文潞公自司空
四轉，蔡太師自司空三轉，秦太師自少保兩轉而已。

鄭康成自為書戒子益恩，其末曰：「若忽忘不識，亦已焉哉！」此正孟子所謂「父子之間
不責善」也。蓋不責善，非不示於善也，不責其必從耳。陶淵明《命子》詩曰：「夙興夜
寐，願爾斯才。爾之不才，亦已焉哉！」用康成語也。

自唐至本朝，中書門下出敕，其敕字皆平正渾厚。元豐後，敕出尚書省，亦然。崇甯間，
蔡京臨平寺額作險勁體，「來」長而「力」短，省吏始效之相誇尚，謂之「司空敕」，亦
曰「蔡家敕」，蓋妖言也。京敗，言者數其朝京退送及公主改帝姬之類，偶不及蔡家敕。
故至今敕字蔡體尚在。

東坡海外詩雲：「夢中時見作詩孫。」初不解。在蜀見蘇山藏公墨蹟《疊韻竹》詩，後題
雲「寄作詩孫符」，乃知此句為仲虎發也。

紹興末，謝景思守括蒼，司馬季思佐之，皆名伋。劉季高以書與景思曰：「公作守，司馬
九作倅，想郡事皆如律令也。」聞者絕倒。

東坡《牡丹》詩雲：「一朵妖紅翠欲流。」初不曉「翠欲流」為何語。及游成都，過木行
街，有大署市肆曰「郭家鮮翠紅紫鋪。」問土人，乃知蜀語鮮翠猶言鮮明也。東坡蓋用
鄉語雲。蜀人又謂糊窗曰「泥窗」，花蕊夫人《宮詞》雲：「紅錦泥窗繞四廊。」非曾遊
蜀，亦所不解。

東坡先生《省試刑賞忠厚之至論》有雲：「皋陶為士，將殺人，皋陶曰殺之三，堯曰宥之
三。」梅聖俞為小試官，得之以示歐陽公。公曰：「此出何書？」聖俞曰：「何須出處！」
公以為皆偶忘之，然亦大稱歎。初欲以為魁，終以此不果。及揭榜，見東坡姓名，始謂
聖俞曰：「此郎必有所據，更恨吾輩不能記耳。」及謁謝，首問之，東坡亦對曰：「何須
出處。」乃與聖俞語合。公賞其豪邁，太息不已。

宋白尚書詩雲：「《風》《騷》墜地欲成塵，春鎖南宮入試頻。三百俊才衣似雪，可憐無個
解詩人。」又雲：「對花莫道渾無過，曾為常人舉好詩。」大抵宋詩雖多疵纇，而語意絕
有警拔者，故其自負如此。

白樂天詩雲：「四十著緋軍司馬，男兒官職未蹉跎。」「一為州司馬，三見歲重陽。」本
朝太宗時，宋太素尚書自翰苑謫鄜州行軍司馬，有詩雲：「鄜州軍司馬，也好畫為屏。」
又雲：「官為軍司馬，身是謫仙人。」蓋此音「司」字作入聲讀。

故事：謫散官雖別駕司馬，皆封賜如故。故宋尚書在鄜畤詩雲：「經時不巾櫛，慵更佩金
魚。」東坡先生在儋耳，亦雲「鶴髮驚全白，犀圍尚半紅」是也。至司戶參軍，則奪封
賜。故世傳寇萊公謫雷州，借錄事參軍綠袍拜命，袍短才至膝。又予少時，見王性之曾
夫人言，曾丞相謫廉州司戶，亦借其侄綠袍拜命雲。

紹興十六七年，李莊簡公在藤州，以書寄先君，有曰：「某人汲汲求少艾，求而得之，自
謂得計。今成一聚枯骨，世尊出來，也救他不得。」
「一聚枯骨」，出《神仙傳•老子篇》。「某人」者，前執政，留守金陵，暴得疾卒，故雲。

張邦昌既死，有旨月賜其家錢十萬，於所在州勘支。曾文清公為廣東漕，取其券繳奏，
曰：「邦昌在古，法當族誅，今貸與之生足矣，乃加橫恩如此，不知朝廷何以待伏節死事
之家？」詔自今勿與。予銘文清墓，載此事甚詳，及刻石，其家乃削去，至今以為恨。

韓魏公罷政，以守司徒兼侍中、鎮安武勝軍節度使。公累章牢辭，至以為恐開大臣希望
僣忒之階。遂改淮南節度使。元豐間，文潞公亦加兩鎮，引魏公事辭，卒亦不拜。紹興
中，張俊、韓世忠乃以捍虜有功，拜兩鎮，俄又加三鎮。二人皆武臣，不知辭。當時士
大夫為之語曰：「若加一鎮，即為四鎮，如朱全忠矣，奈何！」

大駕初駐蹕臨安，故都及四方士民商賈輻啇，又創立官府，扁榜一新。好事者取以為對
曰；「鈐轄諸道進奏院，詳定一司敕令所」，「王防禦契聖眼科，陸官人遇仙風藥」，「幹濕
腳氣四斤丸，偏正頭風一字散」，「三朝禦裹陳忠翊，四世儒醫陸太丞」，「東京石朝議女
婿，樂駐泊樂鋪西蜀」，「費先生外甥，寇保義卦肆」，如此凡數十聯，不能盡記。

高廟謂：「端硯如一段紫玉，瑩潤無瑕乃佳，何必以眼為貴耶。」晁以道藏硯必取玉鬥樣，
喜其受墨汁多也。每曰：「硯若無池受墨，則墨亦不必磨，筆亦不必點，惟可作枕耳。」

呂吉甫問客：「蘇子瞻文辭似何人？」客揣摩其意，答之曰：「似蘇秦、張儀。」呂笑曰：
「秦之文高矣，儀固不能望，子瞻亦不能也。」徐自誦其表語雲：「面折馬光於講筵，延
辯韓琦之奏疏。」甚有自得之色，客不敢問而退。

陳師錫家享儀，謂冬至前一日為「冬住」，與歲除夜為對，蓋閩音也。予讀《太平廣記》
三百四十捲有《盧頊傳》雲：「是夕，冬至除夜。」
乃知唐人冬至前一日，亦謂之除夜。《詩•唐風》「日月其除」。除音直慮反。則所謂「冬
住」者，「冬除」也。陳氏傳其語，而失其字耳。

老杜《寄薛三郎中》詩雲：「上馬不用扶，每扶必怒嗔。」東坡《送喬仝》詩雲：「上山
如飛嗔人扶。」皆言老人也。蓋老人諱老，故爾。若少壯者，扶與不扶皆可，何嗔之有。

宣和末，有鉅賈舍三萬緡，裝飾泗洲普照塔，煥然一新。建炎中，商歸湖南，至池州大
江中。一日晨興，忽見一塔十三級，水上南來。金碧照耀，而隨波傾蒦，若欲倒者。商
舉家及舟師人人見之，皆驚怖誦佛。既漸近，有僧出塔下，舉手揖曰：「元是裝塔施主船。
淮上方火災，大師將塔往海東行化去。」語未竟，忽大風作，塔去如飛，遂不見。未幾，
乃聞塔廢於火。舒州僧廣勤與商船同行，親見之。

段成式《酉陽雜俎》言，揚州東市塔影忽倒，老人言海影翻則如此。沈存中以謂大抵塔
有影必倒。予在福州見萬壽塔，成都見正法塔，蜀州見
天目塔，皆有影，亦皆倒也。然塔之高如是，而景止三二尺，織悉皆具。或自天窗中下，
或在廊廡間，亦未易以理推也。

唐彥猷《硯錄》言：「青州紅絲石硯，覆之以匣，數日墨色不幹。經夜即其氣上下蒸濡，
著於匣中，有如雨露。」又雲：「紅絲硯必用銀作匣。」凡石硯若置銀匣中，即未幹之墨
氣上騰，其墨乃著蓋上。久之，蓋上之墨複滴硯中，亦不必經夜也。銅錫皆然，而銀尤
甚，雖漆匣亦時有之，但少耳。彥酞貴重紅絲硯，以銀為匣，見其蒸潤，而未嘗試他硯
也。

賀方回狀貌奇醜，色青黑而有英氣，俗謂之賀鬼頭。喜校書，朱黃未嘗去手。詩文皆高，
不獨攻長短句也。潘邠老《贈方回》詩雲：「詩束牛腰藏舊稿，書訛馬尾辨新讎。」有二
子，曰房、曰稟。于文，「房」從方，「稟」從回，蓋寓父字于二子名也。

翟耆年字伯壽，父公巽參政之子也。能清言，工篆及八分。巾服一如唐人，自名唐裝。
一日往見許郤彥周。彥周荅髻，著犢鼻褲，躡高屐出迎，伯壽愕然。彥周徐曰：「吾晉裝
也，公何怪。」

元祐七年，哲廟納後，用五月十六日法駕出宣德門行親迎之禮。初，道家以五月十六日
為天地合日，夫婦當異寢，違犯者必夭死，故世以為忌。當時太史選定，乃謂人主與後
猶天地也，故特用此日。將降詔矣，皇太妃持以為不可，上亦疑之。宣仁獨以為此語俗
忌耳，非典禮所載，遂用之。其後詔獄既興，宦者複謂：「若廢後可弭此禍。」上意亦不
可回矣。

政和以後，斜封墨敕盛行，乃有以寺監長官視待制者，大抵皆以非道得之。晃叔用以謂
「視待制」可對「如夫人」，蓋為清議貶黜如此。又往往以特恩賜金帶，朝路混淆，然猶
以舊制不敢坐狨。故當時謂橫金無狨韉，與閣門舍人等耳。

聶山、胡直孺同為都司，一日過堂，從容為蔡京言道流之橫。京慨然曰：「君等不知耳，
淫侈之風日熾，姑以齋醮少間之，不暇計此曹也。」京之善文過如此。

蔡京賜第，宏敞過甚。老疾畏寒，幕畾不能禦，遂至無設床處，惟撲水少低，間架亦狹，
乃即撲水下作臥室。

秦熺作狀元時，蔡京親吏高叚猶在，謂人曰：「看他秦太師，吾主人乃天下至繆漢也。」
叚當蔡氏盛時，官至拱衛大夫，領青州觀察使。靖康台評所謂廝養官為橫行是也。有王
俞者，與之同列，官亦相等。靖康間，俞停廢，叚猶以武功大夫為浙東副總管，遂終其
身，不復褫削。議者亦置之，或自有由也。

沈存中辨雞舌香為丁香，亹亹數百言，竟是以意度之。惟元魏賈思勰作《齊民要術》，第
五卷有合香澤法，用雞舌香，注雲：「俗人以其似丁子，故謂之丁子香。」此最的確，可
引之證，而存中反不及之，以此知博洽之難也。

顏延年作《靖節徵士誄》雲：「徽音遠矣，誰箴予闕？」王荊公用此意作《別孫少述》詩：
「子今去此來何時，後有不可誰予規？」青出於藍者也。

先君讀山谷《乞貓》詩，歎其妙。晁以道侍讀在坐，指「聞道貓奴將數子」一句，問曰：
「此何謂也？」先君曰：「老杜雲『暫止啼鳥將數子』，恐是其類。」以道笑曰：「君果誤
矣。《乞貓詩》『數』字當音色主反。『數子』謂貓狗之屬多非一子，故人家初生畜必數之
曰：『生幾子』。『將數子』猶言『將生子』也，與杜詩語同而意異。」以道必有所據，先
君言當時偶不叩之以為恨。

翟公巽參政，靖康初召為翰林學士。過泗州，謁僧伽像，見{髟須}忽湧出長寸許，問他
人，皆不見，怪之。一僧在旁曰：「公雖召還，恐不久複出。」公扣之，曰：「{髟須}出
者，須出也。」果驗。

唐人詩中有曰無題者，率杯酒狎邪之語，以其不可指言，故謂之無題，非真無題也。近
歲呂居仁、陳去非亦有曰無題者，乃與唐人不類，或真亡其題，或有所避，其實失於不
深考耳。

翟公巽參政守會稽日，命工塑真武像。既成，熟視曰：「不似，不似。」即日毀之別塑，
今告成觀西廡小殿立像是也。道士賀仲清在旁親見之，而不敢問。

古所謂揖，但舉手而已。今所謂喏，乃始於江左諸王。方其時，惟王氏子弟為之。故支
道林入東見王子猷兄弟還，人問「諸王何如？」答曰：「見一群白項烏，但聞喚啞啞聲。」
即今喏也。

荊公詩雲：「閉戶欲推愁，愁終不肯去。」劉賓客詩雲：「與老無期約，到來如等閒。」
韓舍人子蒼取作一聯雲：「推愁不去還相覓，與老無期稍見侵，。比古句蓋益工矣。

四月十九日，成都謂之浣花遨頭，宴于杜子美草堂滄浪亭。傾城皆出，錦繡夾道。自開
歲宴遊，至是而止，故最盛於他時。予客蜀數年，屢赴此集，未嘗不晴。蜀人雲：雖戴
白之老，未嘗見浣花日雨也。

明州護聖長老法揚，藏其祖鄭舍人向所得仁廟東宮日《回賀歲旦書》，稱「皇太子某狀」，
用太子左春坊之印。舍人是時猶為館職也。

湯岐公初秉政，偶刑寺奏牘有雲「生人婦」者。高廟問：「此問法否？」秦益公雲：「法
中有夫婦人與無夫者不同。」上素喜岐公，顧問曰：「古亦有之否？」岐公曰：「古法有
無，臣所不能記。然『生人婦』之語，蓋出《三國志•杜畿傳》。」上大驚，乃笑曰：「卿
可謂博記矣。」益公陰刻，獨謂岐公純篤不忌也。

北方民家，吉凶輒有相禮者，謂之白席，多鄙俚可笑。韓魏公自樞密歸鄴，赴一姻家禮
席，偶取盤中一荔枝，欲啖之。白席者遽唱言曰：「資政吃荔枝，請眾客同吃荔枝。」魏
公憎其喋喋，因置不復取。白席者又曰：「資政惡發也，卻請眾客放下荔枝。」魏公為一
笑。「惡發」，猶雲怒也。

唐自相輔以下，皆謂之京官，言官于京師也。其常參者曰常參官，未常參者曰未常參官。
國初以常參官預朝謁，故謂之升朝官，而未預者曰京
官。元豐官制行，以通直郎以上朝預宴坐，仍謂之升朝官，而按唐制去京官之名。凡條
制及吏牘，止謂之承務郎以上，然俗猶謂之京官。

唐所謂丞郎，謂左右丞、六曹侍郎也。尚書雖序左右丞上，然亦通謂之丞郎，猶今言侍
從官也。俗又謂之兩制，指內制而言，然非翰苑。西掖亦曰兩制，正如丞郎之稱。契丹
僣號，有高坐官，亦侍從之比。坐字本犯禦嫌名。或謂丞郎為左右丞、中書門下侍郎，
亦非也。

《唐高祖實錄》：武德二年正月甲子，下詔曰：「釋典微妙，淨業始於慈悲；道教沖虛，
至德去其殘暴。況乎四時之禁，毋伐麛卵；三驅之禮，不取順從。蓋欲敦崇仁惠，蕃衍
庶物，立政經邦，鹹率斯道。朕祗膺靈命，撫遂群生，言念亭育，無忘鑒昧。殷帝去網，
庶踵前修；齊正舍牛，實符本志。自今每年正月、五月、九月十直日，並不得行刑。所
在公私，宜斷屠殺。」此三長月斷屠殺之始也。唐大夫如白居易輩，蓋有遇此三齋月，
杜門謝客，專延緇流作佛事者。今法至此月亦減去食羊錢，蓋其遺制。





卷九

蜀父老言：王小皤之亂，自言「我土鍋村民也，豈能霸一方」？有李順者，孟大王之遺
孤。初，蜀亡，有晨興過摩訶池上者，見錦箱錦衾覆一繈褓嬰兒，有片紙在其中，書曰：
「國中義士，為我養之。」人知其出於宮中，因收養焉，順是也，故蜀人惑而從之。未
幾，小皤戰死，眾推順為主，下令複姓孟。及王師薄城，城且破矣，順忽飯城中僧數千
人以祈福，又度其童子亦數千人，皆就府治削髮，衣僧衣。晡後分東西兩門出。出盡，
順亦不知所在，蓋自髡而遁矣。明日，王師入城，捕得一髯士，狀頗類順，遂誅之，而
實非也。有帶禦器械張舜卿者，因奏事，密言：「臣聞順已逸去，所獻首非也。」太宗以
為害諸將之功，叱出將斬之，已而貸之，亦坐免官。及真廟天禧初，順竟獲於嶺南。初
欲誅之於市，且令百官賀。呂文靖為知雜禦史，以為不可，但即獄中殺之。人始知舜卿
所奏非妄也。蜀人又謂：順逃至荊渚，入一僧寺，有僧熟視曰：「汝有異相，當為百日偏
霸之主，何自在此？汝宜急去，今年不死，尚有數十年壽。」亦可怪也。又雲方順之作，
有術士拆順名曰：「是一百八日有西川耳，安能久也。」如朝而敗。

太宗太平興國四年，平太原，降為並州，廢舊城，徙州於榆次。今太原則又非榆次，乃
三交城也。城在舊城西北三百里，亦形勝之地。本名故軍，又嘗為唐明鎮。有晉文公廟，
甚盛。平太原後三年，帥潘美奏乞以為並州。從之。於是徙晉文公廟，以廟之故址為州
治。又徙陽曲縣於三交，而榆次複為縣。國史所載頗略。方承平時，太原為大鎮，其興
廢人人能知之，故史亦不備書。今陷沒幾七十年，遂有不可詳者矣。

唐小說載：有人路逢奔馬入都者，問何急如此。其人答曰：「應不求聞達科。」本朝天聖
中，初置賢良方正等六科，許少卿監以上奏舉，自應者亦聽，俄又置高蹈丘園科，亦許
自於所在投狀求試，時以為笑。予少時為福州寧德縣主簿，提刑樊茂實以職狀舉予曰：「有
聲于時，不求聞達。」後數月，再見之，忽問曰：「何不來取奏狀？」予笑答之，曰：「恐
不稱舉詞，故不敢。」茂實亦笑，顧書吏促發奏，然予竟不投也。

成都士大夫家法嚴。席帽行範氏，自先世貧而未仕，則賣白龍丸，一日得官，止不復賣。
城北郭氏賣豉亦然。皆不肯為市井商賈，或舉貨營利之事。又士人家子弟，無貧富皆著
蘆心布衣，紅勒帛狹如一指大，稍異此則共嘲笑，以為非士流也。

《周禮》蟈氏注雲：「蟈，今禦所食蛙也。」《漢書•霍光傳》亦有「丞相擅減少宗廟羔
菟蛙」。此何等物，而漢人以供玉食及宗廟之薦耶？古今事不同如此。

真宗禦集有《苑中賞花》詩十首，內一首《龍柏花》。李文饒《平泉山居草木記》有「藍
田之龍柏」，宋子京又有《真珠龍柏》詩，劉子儀、晁以道、朱希真亦皆有此作。予長於
江南，未嘗見也。或雲本出鄜、坊間。

舒煥堯文，東坡公客，建炎中猶在。有子為湖南一縣尉，遇盜燒死，堯文年九十矣，憂
悸得病而卒。

陳無已子豐，詩亦可喜，晁以道集中有《謝陳十二郎詩卷》是也。建炎中，以無已故，
特命官。李鄴守會稽，來從鄴作攝局。鄴降虜，豐亦被系累而去，無已之後遂無在江左
者。豐亦不知存亡，可哀也。

劉道原壯輿，載世藏書甚富。壯輿死，無後，書錄于南康軍官庫。後數年，胡少汲過南
康，訪之，已散落無餘矣。

行在百官，以祠事致齋於僧寺，多相與遍遊寺中，因遊旁近園館，或齋于道宮亦然。按：
張文昌《僧寺宿齋詩》雲：「晚到金光門外寺，寺中新竹隔簾多。齋官禁與僧相見，院院
開門不得過。」乃知唐齋禁之嚴如此。今律所雲作祀事悉禁是也。

韓子蒼詩，喜用「擁」字，如「車騎擁西疇」、「船擁清溪尚一樽」之類。出於唐詩人錢
起「城隅擁歸騎」也。

政和神霄玉清萬壽宮，初止改天甯萬壽觀為之，後別改宮觀一所，不用天寧。若州城無
宮觀，即改僧寺。俄又不用宮觀，止改僧寺。初通撥賜產千畝，已而豪奪無涯。西京以
崇德院為宮，據其產一萬二千畝，賃舍錢、園利錢又在其外。三泉縣以不隸州，特置。
已而凡縣皆改一僧寺為神霄下院，駸駸日張，至宣和未方已。

天下神霄，皆賜威儀，設於殿帳座外，面南。東壁，從東第一架六物：曰錦傘、曰絳節、
曰寶蓋、曰珠幢、曰五明扇、曰旌；從東第二架六物：曰絲拂、曰幡、曰鶴扇二、曰金
鋮、曰如意；西壁，從東第一架六物：曰如意、曰玉斧、曰鶴扇二、曰幡、曰絲拂；西
壁，從東第二架曰旌、曰五明扇、曰珠幢、曰寶蓋、曰絳節、曰錦傘。東南經兵火，往
往不復在。蜀中多徒于天慶觀聖祖殿，今猶有存者。

神霄以長生大帝君、青華帝君為主，其次曰蓬萊靈海帝君、西元大帝君、東井大帝君、
西華大帝君、清都大帝君、中黃大帝君。又有左右仙伯，東西台吏，二十有二人，繪於
壁。又有韓君丈人，祀于側殿，曰此神霄帝君之高賓也。其說皆出於林靈素、張虛白、
劉煉。

天禧中，以王捷所作金寶牌賜天下。至宣和末，又以方士劉知常所煉金輪頒之天下神霄
宮，名曰神霄寶輪。知常言其法以水煉之成金，可鎮分野兵饑之災。時宣和七年秋也，
遣使押賜天下。太常方下奉安寶輪儀制，而虜寇已渡矣。

本朝康保裔，真廟時為高陽關都部署。契丹入寇，戰死。祖志忠，後唐明宗時討王都戰
死。父再遇，太祖時為將，討李筠戰死。三世皆死國事。

天聖初，宋元憲公在場屋日，夢魁天下。故事，四方舉人集京師，當入見，而宋公姓名
偶為眾人之首，禮部奏舉人宋郊等，公大惡之，以為夢徵止此矣，然其後卒為大魁。紹
興初，張子韶亦夢魁天下，比省試，類榜坐位圖出，其第一人則張九成也。公殊怏怏。
及廷試，唱名亦冠多士，與元憲事正同。

王冀公自金陵召還，不降詔，止於茶藥合中賜禦飛白「王欽若」三字，而中使口傳密旨，
冀公即上道。至國門，輔臣以下皆未知。政和中，蔡太師在錢塘，一日中使賜茶藥，亦
於合中得大玉，環徑七寸，色如截肪。京拜賜，即治行。後二日，詔至，即日起發。二
事略相似，然非二人者，必無此事也。

《孫策傳》：張津常著絳帕頭。帕頭者，巾幘之類，猶今言襆頭也。韓文公雲「以紅帕首」，
已為失之。東坡雲「絳帕蒙頭讀道書」。增一「蒙」字，其誤尤甚。

貴臣有疾宣醫及物故敕葬，本以為恩，然中使挾御醫至，凡藥必服，其家不敢問，蓋有
為醫所誤者。敕葬則喪家所費，至傾竭貲貨，其地又未必善也。故都下諺曰：「宣醫納命，
敕葬破家。」慶曆中，始有詔：「已降指揮敕葬，而其家不願者聽之。」西人雲：「姚麟
敕葬乃絕地，故其家遂衰。」

範文正公喜彈琴，然平日止彈《履霜》一操，時人謂之範履霜。

韓子蒼《和錢遜叔詩》雲：「叩門忽送銅山句，知是賦詩人姓錢。」蓋唐詩人錢起賦詩以
姓為韻，有「銅山許鑄錢」之句。

撫州紫府觀真武殿像，設有六丁六甲神，而六丁皆為女子像。黃次山書殿榜曰：「感通之
殿。」感通乃醴泉觀舊名（至和二年十二月賜名），而像設亦醴泉舊制也。

東坡先生在中山作《戚氏樂府詞》最得意，幕客李端叔三百四十餘字，敘述甚備。欲刻
石傳後，為定武盛事，會謫去，不果，今乃不載集中。
至有立論排詆，以為非公作者，識真之難如此哉。

予在成都，偶以事至犀浦，過松林甚茂，問馭卒：「此何處？」答曰：「師塔也。」蓋謂
僧所葬之塔。於是乃悟杜詩「黃師塔前江水東」之句。

南朝詞人謂文為筆，故《沈約傳》雲：「謝玄暉善為詩，任彥升工於筆，約兼而有之。」
又《庾肩吾傳》，梁簡文《與湘東王書》，論文章之弊曰：「詩既若此，筆又如之。」又曰：
「謝朓、沈約之詩，任昉、陸倕之筆。」《任昉傳》又有「沈詩」、「任筆」之語。老杜《寄
賈至嚴武》詩雲：「賈筆論孤憤，嚴詩賦幾篇。」杜牧之亦雲：「杜詩韓筆愁來讀，似倩
麻姑庠處抓。」亦襲南朝語爾。往時諸晁謂詩為詩筆，亦非也。

東蒙蓋終南山峰名。杜詩雲：「故人昔隱東蒙峰，已佩含景蒼精龍。故人今居子午穀，獨
在陰崖結茅屋。」皆長安也。種明《東蒙新居詩》亦雲：「登遍終南峰，東蒙最孤秀。」
南士不知，故注杜詩者妄引顓臾為東蒙主，以為魯地。

紹興初，程氏之學始盛，言者排之，至譏其幅巾大袖。胡康侯力辨其不然，曰：「伊川衣
冠，未嘗與人異也。」然張文潛元祐初《贈趙景平主簿詩》曰：「明道新墳草已春，遺風
猶得見門人。定知魯國衣冠異，盡戴林宗折角巾。」則是自元祐初，為程學者幅巾已與
人異矣。衣冠近古，正儒者事，譏者固非，辨者亦未然也。

晁氏世居都下昭德坊，其家以元祐黨人及元符上書籍記，不許入國門者數人，之道其一
也。嘗于鄭、洛道中，遇降羌，作詩雲：「沙場尺棰致羌渾，玉陛俱承雨露恩。自笑百年
家鳳闕，一生腸斷國西門。」方是時，士大夫失職如此，安得不兆亂乎？

鄭介夫喜作詩，多至數千篇。謫英州，遇赦得歸，有句雲：「未言路上舟車費，尚欠城中
酒藥錢。」絕似王元之也。

元祐初，蘇子由為戶部侍郎，建言：「都水監本三司之河渠案，將作監本三司之修造案，
軍器監本三司之甲胄案。三司，今戶部也，而三監乃屬工部。請三監皆兼隸戶部。凡有
所為，戶部定其事之可否，裁其費之多寡，而工部任其工之良楛，程其作之遲速。」朝
廷從其言，為立法。
及紹聖中，以為害元豐官制，罷之。建中靖國中，或欲複從元祐，已施行矣，時豐相之
為工部尚書，獨持不可，曰：「設如都水監塞河，軍器監造軍器，而戶部以為不可則已矣，
若以為可，則並任其事可也。今若戶部吝其費裁損之，乃令工部任河之決塞。器之利鈍，
為工部者不亦難乎？」議遂寢。相之本主元祐政事者，然其言公正不阿如此，可謂賢矣。

徵宗嘗乘輕舟泛曲江，有宮嬪持寶扇乞書者。上攬筆亟作草書一聯雲：「渚蓮參法駕，沙
鳥犯鉤陳。」俄複取筆塗去「犯鉤陳」三字，曰：「此非佳語。」此聯實李商隱《陳宮詩》，
亦不祥也。李耕道雲。

東坡在黃州時，作《西捷詩》曰：「漢家將軍一丈佛，詔賜天閑八尺龍。露布朝馳玉關塞，
捷烽夜到甘泉宮。似聞指麾築上郡，已覺談笑無西戎。放臣不見天顏喜，但覺草木皆春
容。」一丈佛者，王中正也。以此詩為非東坡作耶，氣格如此，孰能辦之？以為果東坡
作耶，此老豈譽王中正者？蓋刺之也。以《三百篇》言之，「君子偕老」是矣。

南朝謂北人曰傖父，或謂之虜父。南齊王洪軌，上穀人，事齊高帝，為青冀二州刺史，
勵清節，州人呼為虜父使君。今蜀人謂中原人為虜子，東坡詩「久客厭虜饌」是也，因
目北人仕蜀者為虜官。晁子止為三榮守，民有訟資官縣尉者，曰：「縣尉虜官，不通民情。」
子止為窮治之，果負冤。民既得直，拜謝而去。子止笑諭之曰：「我亦虜官也，汝勿謂虜
官不通民情。」聞者皆笑。

紹興末，予見陳魯公。留飯，未食，而楊郡王存中來白事，魯公留予便坐而見之。存中
方不為朝論所與，予年少，意亦輕之，趨幕後聽其言。
會魯公與之言及邊事，存中曰：「士大夫多謂當列兵淮北，為守淮計，即可守，因圖進取
中原；萬一不能支，即守大江未晚。此說非也。士惟氣全乃能堅守，若俟其敗北，則士
氣已喪，非特不可守淮，亦不能守江矣。今據大江之險，以老彼師，則有可勝之理。若
我師克捷，士氣已倍，彼奔潰不暇，然後徐進而北，則中原有可取之理。然曲折尚多，
兵豈易言哉！」予不覺太息曰：「老將要有所長。」然退以語朝士，多不解也。

東坡在嶺海間，最喜讀陶淵明、柳子厚二集，謂之南遷二友。予讀宋白尚書《玉津雜詩》，
有雲：「坐臥將何物？陶詩與柳文。」則前人蓋有與公暗合者矣。

淩霄花未有不依木而能生者，惟西京富鄭公園中一株，挺然獨立，高四丈，圍三尺餘，
花大如杯，旁無所附。宣和初，景華苑成，移植于芳林殿前，畫圖進禦。

政和、宣和間，妖言至多。織文及纈帛，有遍地桃冠，有並桃香，有佩香曲，有賽兒，
而道流為公卿受籙。議者謂：桃者，逃也；佩香者，背鄉也；賽者，塞也；籙者，戮也。
蔡京書神霄玉清萬壽宮及玉皇殿之類，玉字旁一點，筆勢險急。有道士觀之曰：「此點乃
金筆，而鋒芒侵王，豈吾教之福哉？」侍晨李德柔勝之親聞其言，嘗以語先君。又林靈
素詆釋教，謂之「金狄亂華」。當時「金狄」之語，雖詔令及士大夫章奏碑版亦多用之，
或以為靈素前知金賊之禍，故欲廢釋氏以厭之。其實亦妖言耳。

近世士大夫多不練故事，或為之語曰：「上若問學校法制，當對曰：「有劉士祥在。」問
典禮因革，當對曰：「有齊聞韶在。」士祥、聞韶，蓋國子監太常寺老吏也。史院有竊議
史官者，曰：「史官筆削有定本，個個一樣。」或問何也，曰：「將吏人編出《日曆》中，
『臣僚上言』字塗去『上』字，其後『奉聖旨依』字亦塗去，而從旁註『從之』二字，
即一日筆削了矣。」

政和後，道士有賜玉方符者，其次則金方符，長七寸，闊四寸，面為符，背鑄禦書曰：「賜
某人，奉以行教。有違天律，罪不汝貸。」結於當心，每齋醮則服之。會稽天甯萬壽觀
有老道士盧浩真者，嘗被金符之賜。予少時親見之。

世傳《唐呂府君敕葬碑》。呂名惠恭，僧大濟之父。大濟，代宗時內道場僧也，官至殿中
監，故惠恭贈官為兗州刺史，而官為營葬。宣和中，會稽天甯觀道士張若水官為蕊珠殿
校籍，贈其父為朝奉大夫，母封宜人。嘗見其母贈誥雲：「嘉其教子之勤，寵以宜家之號。」
詩人林子來亦有《贈道官萬大夫焚黃詩》詩。然二人者，品秩猶未高，若林靈素以侍晨，
恩數視執政，則贈官必及三代矣。大抵當時道流，濫恩不可勝載，中更喪亂，史皆不得
書，此偶因事見之耳。

北都有魏博書度使田緒《遺愛碑》，張弘靖書；何進滔《德政碑》，柳公權書，皆石刻之
傑也。政和中，梁左丞子美為尹，皆毀之，以其石刻新頒《五禮新儀》。

近世名士：李泰發（光），一字泰定；晁以道（說之），一字伯以；潘義榮（良貴），一字
子賤；張全真（守），一字子固；周子充（必大），一字洪道；芮國器（燁），一字仲蒙；
林黃中（栗），一字寬夫；朱元晦（熹），一字仲晦。人稱之，多以舊字，其作文題名之
類必從後字，後世殆以疑矣。

王荊公熙甯初召還翰苑。初侍經筵之日，講《禮記》「曾參易簀」一節，曰：「聖人以義
制禮，其詳見於床第之間。君子以仁行禮，其勤至於垂死之際。姑息者，且止之辭也，
天下之害，未有不由於且止者也。」此說不見於文字，予得之於從伯父彥遠。





卷十

世多言白樂天用「相」字，多從俗語作思必切，如「為問長安月，如何不相離」是也。
然北人大抵以「相」字作入聲，至今猶然，不獨樂天。
老杜雲：「恰似春風相欺得，夜來吹折數枝花。」亦從入聲讀，乃不失律。俗謂南人入京
師，效北語，過相藍，輒讀其榜曰大廝國寺，傳以為笑。

中貴楊戩，於堂後作一大池，環以廊廡，扃牜周密。每浴時，設浴具及澡豆之屬於池上，
乃盡屏人，躍入池中游泳，卒移時而出，人莫得窺，然但謂其性喜浴于池耳。一日，戩
獨寢堂中，有盜入其室，忽見床上乃一蛤蟆，大可一床，兩目如金，光彩射人。盜為之
驚僕，而蛤蟆已複變為人，乃戩也。起坐握劍，問曰：「汝為何人？」盜以實對。戩擲一
銀香球與之曰：「念汝迫貧，以此賜汝，切勿為人言所見也。」盜不敢受，拜而出。後以
他事系開封獄，自道如此。

廟諱同音。「署」字常恕反，「樹」字如遇反，然皆諱避，則以為一字也。《北史•杜弼傳》：
「齊神武相魏時，相府法曹辛子炎諮事雲：『取署字。』子炎讀『署』為『樹』，神武怒
其犯諱，杖之。」則「署」與「樹」音不同，當時雖武人亦知之，而今學士大夫乃不能
辨。方嘉祐、治平之間，朝士如宋次道、蘇子容輩，皆精於字學，亦不以為言，何也？

東坡素知李廌方叔。方叔赴省試，東坡知舉，得一卷子，大喜，手批數十字，且語黃魯
直曰：「是必吾李廌也。」及拆號，則章持致平，而廌乃見黜。故東坡、山谷皆有詩在集
中。初，廌試罷歸，語人曰：「蘇公知舉，吾之文必不在三名後。」及後黜，廌有乳母年
七十，大哭曰：「吾兒遇蘇內翰知舉不及第，它日尚奚望？」遂閉門睡，至夕不出。發壁
視之，自縊死矣。廌果終身不第以死，亦可哀也。

楊文公雲：「豈朝遊岱之魂，遂協生桑之夢。」世以其年四十八，故稱其用「生桑之夢」
為切當，不知「遊岱之魂」出《河東記》韋齊休事，亦全句也。

閩中有習左道者，謂之明教。亦有《明教經》，甚多刻版摹印，妄取道藏中校定官名銜贅
其後。燒必乳香，食必紅蕈，故二物皆翔貴。至有士人宗子輩，眾中自言：「今日赴明教
齋。」予嘗詰之：「此魔也，奈何與之遊？」則對曰：「不然，男女無別者為魔，男女不
親授者為明教。
明教，婦人所作食則不食。」然嘗得所謂《明教經》觀之，誕謾無可取，真俚俗習妖妄
之所為耳。又或指名族士大夫家曰：「此亦明教也。」不知信否。偶讀徐常侍《稽神錄》
雲：「有善魔法者，名曰明教。」則明教亦久矣。

芰，菱也。今人謂卷荷為罷荷。罷，立也。卷荷出水面，亭亭植立，故謂之罷荷。或作
爸，非是。白樂天《池上早秋詩》雲：「荷爸綠參差，新秋水滿池。」乃是言荷及菱二物
耳。

蔡太師作相時，衣青道衣，謂之太師青。出入乘棕頂轎子，謂之太師轎子。秦太師作相
時，裹頭巾，當面偶作一折，謂之「太師錯」；折樣第中窗上下及中一二眼作方眼，餘作
疏欞，謂之太師窗。

張魏公有重望，建炎以來置左右相多矣，而天下獨目魏公為張右相；丞相帶都督亦數人，
而天下獨目魏公為張都督，雖夷狄亦然。然魏公隆興中再入，亦止於右相領都督，乃知
有定數也。

東坡《絕句》雲：「梨花澹白柳深青，柳絮飛時花滿城。惆悵東闌一株雪，人生看得幾清
明。」紹興中，予在福州，見何晉之大著，自言嘗從張文潛遊，每見文潛哦此詩，以為
不可及。余按杜牧之有句雲：「砌下梨花一堆雪，明年誰此憑闌幹。」東坡固非竊牧之詩
者，然竟是前人已道之句，何文潛愛之深也，豈別有所謂乎？聊記之以俟識者。

今人謂後三日為「外後日」，意其俗語耳。偶讀《唐逸史•裴老傳》，乃有此語。裴，大
曆中人也，則此語亦久矣。

嚴州建德縣有崇勝院，藏天聖五年內降劄子設道場雲：「皇太后賜銀三十兩，皇太妃施錢
二十貫，皇后施錢十貫，朱淑儀施錢五貫。」有仁廟飛白禦書，今皆存。蓋院有僧嘗際
遇真廟，召見賜衣及香燭故也。猶可想見祖宗恭儉之盛。予在郡初不聞，迫代歸，始如
之，不及刻石，至今為恨。

徐敦立侍郎頗好謔，紹興末，嘗為予言：「柳子厚《非國語》之作，正由平日法《國語》
為文章，看得熟，故多見其疵病。此俗所謂沒前程者也。」予曰：「東坡公在嶺外特喜子
厚文，朝夕不去手，與陶淵明並稱二友。及北歸，與錢濟明書，乃痛詆子厚《時令》、《斷
刑》、《四維》、《貞符》諸篇，至以為小人無忌憚者。豈亦由朝夕白繹耶？恐是《非國語》
之報。」敦立為之抵掌絕倒。

蔡攸初以淮康節領相印，徽宗賜曲宴，因語之曰：「相公公相子。」蓋是時京為太師，號
公相。攸即對曰「人主主人翁」。其善為諧給如此。

白樂天雲：「微月初三夜，新蟬第一聲。」晏元憲雲：「綠樹新蟬第一聲。」王荊公雲：「去
年今日青松路，憶似聞蟬第一聲。」三用而愈工，信詩之無窮也。

蘇子容詩雲：「起草才多封卷速，把麻人眾引聲長。」蘇子由詩雲：「明日白麻傳好語，
曼聲微繞殿中央。」蓋昔時宣制，皆蔓延其聲，如歌詠之狀。張天覺自小鳳拜右揆，有
旨下閣門，令平讀，遂為故事。

蔡元長當國時，士大夫問軌革，往往畫一人戴草而祭，輒指之曰：「此蔡字也，必由其門
而進。」及童貫用事，又有畫地上奏樂者，曰：「土上有音，童字也。」其言亦往往有驗。
及二人者廢，則亦無複佔得此卦。紹興中，秦會之專國柄，又多畫三人，各持禾一束，
則又指之曰：「秦字也。」其言亦頗驗。及秦氏既廢，亦無複佔得此卦矣。若以為妄，則
紹興中如黑象輩畜書數百冊，對人檢之，予親見其有三人持禾者在其間，亦未易測也。

祖宗時，有知樞密院及同知、簽署之類。治平後，避諱改曰簽書。政和以後，宦者用事，
輒改內侍省都都知曰知內侍省事，都知曰同知內侍省事，押班曰簽書內侍省事，蓋僣視
密院也。建炎中，始復舊。近有道士之行天心法者，自結銜曰知天樞院事，亦有稱同知、
簽書者，又可一笑也。

《考工記》「弓人」注雲：「<月直>，亦黏也；音職。」今婦人發有時為膏澤所黏，必沐
乃解者，謂之<月直>，正當用此字。

司馬侍郎朴陷虜後，妾生一子于燕，名之曰通國，實取蘇武胡婦所生子之名名之，而國
史不書，其家亦諱之。

太祖開國，雖追尊僖祖以下四廟，然惟宣祖、昭憲皇后為大忌，忌前一日不坐，則太祖
初不以僖祖為始祖可知。真宗初，罷宣祖大忌。祥符中
，下詔複之。然未嘗議及僖祖，則真宗亦不以僖祖為始祖可知。今乃獨尊僖祖，使宋有
天下二百四十餘年，太祖尚不正東向之位，恐禮官不當久置不議也。

興國中，靈州貢馬，足各有二距。其後靈州陷於西戎。宣和中，燕山府貢馬亦然，而北
虜之禍遂作。

周越《書苑》雲：郭忠恕以為小篆散而八分生，八分破而隸書出，隸書悖而行書作，行
書狂而草書聖。以此知隸書乃今真書。趙明誠謂誤以八分為隸，自歐陽公始。

太宗時史官張洎等撰太祖史，凡太宗聖諭及史官採摭之事，分為朱墨書以別之，此國史
有朱墨本之始也。元祐、紹聖皆嘗修《神宗實錄》。紹聖所修既成，焚元祐舊本，有敢私
藏者皆立重法。久之，內侍梁師成家乃有朱墨本，以墨書元祐所修，朱書紹聖所修，稍
稍傳于士大夫家。紹興初，趙相鼎提舉再撰，又或以雌黃書之，目為黃本。然世罕傳。

先太傅慶曆中賜紫章服，赴閣門拜賜，乃塗金魚袋也。豈官品有等差歟？

史丞相言高廟嘗臨《蘭亭》，賜壽皇于建邸。後有批字雲：「可依此臨五百本來看。」蓋
兩宮篤學如此。世傳智永寫《千文》八百本，於此可信矣。

晉人避其君名，猶不避嫌名。康帝名岳，鄧嶽改名嶽。

唐初不避二名。太宗時猶有民部，李世綍、虞世南皆不避也。至高宗即位，始改為戶部。
世南已卒，世綍去「世」字，惟名綍。或者尚如古卒哭乃諱歟？

唐王建《牡丹》詩雲：「可憐零落蕊，收取作香燒。」雖工而格卑。東坡用其意雲：「未
忍污泥沙，牛酥煎落蕊。」超然不同矣。

張繼《楓橋夜泊》詩雲：「姑蘇城外寒山寺，夜半鐘聲到客船。」歐陽公嘲之雲：「句則
佳矣，其如夜半不是打鐘時。」後人又謂惟蘇州有半夜鐘，皆非也。按於鄴《褒中即事》
詩雲：「遠鐘來半夜，明月入千家。」皇甫冉《秋夜宿會稽嚴維宅》詩雲：「秋深臨水月，
夜半隔山鐘。」此豈亦蘇州詩耶？恐唐時僧寺，自有夜半鐘也。京都街鼓今尚廢，後生
讀唐詩文及街鼓者，往往茫然不能知，況僧寺夜半鐘乎？

宋文安公《自禁庭謫鄜畤》詩雲：「九月一日奉急宣，連忙趨至閣門前。忽為典午知何罪，
謫向鄜州更憮然。」蓋當時謫黜者，召至閣門受命乃行也。

宋文安公集中有《省油燈盞》詩，今漢嘉有之，蓋夾燈盞也。一端作小竅，注清冷水於
其中，每夕一易之。尋常盞為火所灼而燥，故速幹，此獨不然，其省油幾半。邵公濟牧
漢嘉時，數以遺中朝士大夫。按：文安亦嘗為玉津令，則漢嘉出此物幾三百年矣。

祥符中，有布衣林虎上書，真廟曰：「此人姓林名虎，必尚怪者也。」罷遣之。宣和中，
有林虎者賜對，徽宗亦異之，賜名於「虎」上加「竹」。然字書初無此字，乃自稱「塤{
虎}」之「{虎}」。而書名不敢增，但作「{虎}」雲。

吳中卑薄，斷地二三尺輒見水。予頃在南鄭，見一軍校，火山軍人也。言火山之南，地
尤枯瘠，鋤所及，烈焰應手湧出，故以「火山」名軍，尤為異也。

《楚語》曰：「若武丁之神明也，其聖之睿廣也，其治之不疚也，猶自為未艾。」荊公嘗
摘取「睿廣」二字入表語中。蔡京為翰林學士，議神宗諡，因力主「睿廣」二字，而忘
其出《楚語》也。範彝叟折之曰：「此《楚語》所載，先帝言必稱堯、舜，今乃舍六經而
以《楚語》為尊號，可乎？」京遂屈。韓丞相師朴亦雲：「睿廣但可作僧法名耳。」時亦
以為名言。

今人謂貝州為甘陵，吉州為廬陵，常州為毗陵，峽州為夷陵，皆自其地名也。惟嚴州有
嚴光釣瀨，名嚴陵瀨。嚴陵乃其姓字，瀨是釣處，若謂之嚴瀨尚可，今俗乃謂之嚴陵，
殊可笑也。

唐質肅公參禪，得法於浮山遠神師。嘗作《贈僧詩》雲：「今日是重陽，勞師訪野堂。相
逢又無語，籬下菊花黃。」

今人謂娶婦為「索婦」，古語也。孫權欲為子索關羽女，袁術欲為子索呂布女，皆見《三
國志》。

元豐間，有俞充者，諂事中官王中正，中正每極口稱之。一日，充死，中正輒侍神廟言：
「充非獨吏事過人遠甚，參禪亦超然悟解。今談笑而終，略無疾恙。」上亦稱歎，以語
中官李舜舉。舜舉素敢言，對曰：「以臣觀之，止是猝死耳。」人重其直。

古所謂路寢，猶今言正廳也。故諸侯將薨，必遷于路寢，不死於婦人之手，非惟不瀆，
亦以絕婦寺矯命之禍也。近世乃謂死於堂奧為終於正寢，誤矣。前輩墓誌之類數有之，
皆非也。黃魯直詩雲：「公虛采蘋宮，行樂在小寢。」按：魯僖公薨於小寢。杜預謂「小
寢，夫人寢也」。魯直亦習于近世，謂堂為正寢，故以小寢為妾媵所居耳。不然，既雲「虛
采蘋宮」，又雲「在小寢」，何耶？

王黼作相，其子閎孚作待制，造朝才十四歲，都人目為「胡孫待制」。

晉人所謂見何次道，令人慾傾家釀，猶雲欲傾竭家貲以釀酒飲之也。故魯直雲：「欲傾家
以繼酌。」韓文公藉以作簟詩雲：「有賣直欲傾家貲。」王平父《謝先大父贈簟詩》亦雲：
「傾家何計效。」韓公皆得晉人本意。至朱行中舍人有句雲：「相逢盡欲傾家釀，久客誰
能散橐金。」用家釀對橐金，非也。

錢勰字穆，范祖禹字淳，皆一字。交友以其難呼，故增「父」字，非其本也。

錢穆父風姿甚美，有九子。都下九子母祠作一巾貯美丈夫，坐於西偏，俗以為九子母之
夫。故都下謂穆父為「九子母夫」。東坡贈詩雲：「九子羨君門戶壯。」蓋戲之也。

保壽禪師作《臨濟塔銘》雲：「師受黃櫱印可，尋抵河北鎮州城東，臨滹沱河側小院住持，
名臨濟。其後墨君和太尉于城中舍宅為寺，亦以臨濟為名。」（墨君和名見《唐書》及《五
代史》）其事甚詳。近見呂元直丞相《燕魏錄》載：「真定安業坊臨濟院，乃昭憲杜太后
故宅。」按：保壽與臨濟乃師弟子，不應有誤。豈所謂臨濟院者，又嘗遷徙耶？

謝任伯參政在西掖草蔡太師謫散官制，大為士大夫所稱。其數京之罪曰：「列聖詒謀之憲
度，掃蕩無餘；一時異議之忠賢，耕鋤略盡。」其語出於張文潛論唐明皇曰「太宗之法
度，廢革略盡；貞觀之風俗，變壞無餘」也。

呂進伯作《考古圖》雲：「古彈棋局，狀如香爐。」蓋謂其中隆起也。李義山詩雲：「玉
作彈棋局，中心亦不平。」今人多不能解。以進伯之說觀之，則粗可見，然恨其藝之不
傳也。魏文帝善彈棋，不復用指，第以手巾角拂之。有客自謂絕藝，及召見，但低首以
葛巾角指之，文帝不能及也。此說今尤不可解矣。大名龍興寺佛殿有魏宮玉石彈棋局，
上有黃初中刻字，政和中取入禁中。

昭德諸晁謂「婿為借倩」之「倩」，雲近世方訛為「倩盼」之「倩」。予幼小不能叩所出，
至今悔之。

紹聖、元符之間，有馬從一者，監南京排岸司。適漕使至，隨眾迎謁。漕一見怒甚，即
叱之曰：「聞汝不職，本欲按汝，何以不亟去，尚敢來見我耶！」從一皇恐，自陳湖湘人，
迎親竊祿，求哀不已。漕察其語南音也，乃稍霽威雲：「湖南亦有司馬氏乎？」從一答曰：
「某姓馬，監排岸司耳。」漕乃微笑曰：「然則勉力職事可也。」初蓋誤認為溫公族人，
故欲害之。自是從一刺謁，但稱監南京排岸而已。傳者皆以為笑。

蔡太師父准，葬臨平山，為駝形。術家謂駝負重則行，故作塔於駝峰。而其墓以錢塘江
為水，越之秦望山為案，可謂雄矣。然富貴既極，一旦喪敗，幾於覆族，至今不能振。
俗師之不可信如此。

《該聞錄》言：「皮日休陷黃巢為翰林學士，巢敗被誅。」今《唐書》取其事。按：尹師
魚作《大理寺丞皮子良墓誌》，稱：「曾祖日休，避廣明之難，徙籍會稽，依錢氏，官太
常博士，贈禮部尚書。祖光業，為吳越丞相。父璨，為元帥府判官。三世皆以文雄江東。」
據此，則日休未嘗陷賊為其翰林學士被誅也。光業見《吳越備史》頗詳。孫仲容在仁廟
時，仕亦通顯，乃知小說謬妄，無所不有。師魯文章傳世，且剛直有守，非欺後世者，
可信不疑也。故予表而出之，為襲美雪謗於泉下。

鄒忠公夢徽廟賜以筆，作詩記之。未幾，疾不起。說者謂「筆」與「畢」同音，蓋杜牧
夢改名畢之類。

唐小說載李紓侍郎罵負販者雲：「頭錢價奴兵。」「頭錢」，猶言「一錢」也。故都俗語雲
「千錢精神頭錢賣」，亦此意雲。

楊樸處士詩雲：「數個胡皴徹骨幹，一壺村酒膠（去聲）牙酸。」《南楚新聞》亦雲：「一
楪氈根數十皴，盤中猶自有紅鱗。」不知皴何物，疑是餅餌之屬。

白樂天《寄裴晉公詩》雲：「聞說風情筋力在，只如初破蔡州時。」王禹玉《送文太師》
詩雲：「精神如破如州時。」用白語而加工，信乎善用事也。